**AZƏRBAYCAN MİLLİ ELMLƏR AKADEMİYASI**

**FOLKLOR İNSTİTUTU**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**RZA XƏLİLOV- 70**

**BAKI – 2015**

**TƏRTİBÇİ: Sönməz ABBASLI**

filologiya üzrə fəlsəfə doktoru

**REDAKTOR: Muxtar KAZIMOĞLU (İMANOV)**

AMEA Folklor İnstitutunun direktoru,

AMEA-nın müxbir üzvü

**Rza Xəlilov – 70.** Bakı, Elm və təhsil, 2015, 84 səh

folklorinstitutu.com

R 4603000000Qrifli nəşr

N-098-2015

© Folklor İnstitutu, 2015

**TƏRTİBÇİDƏN**

Rza Xəlilova yığıncaqlarda, müzakirələrdə söz veril­dik­­də o, “ bir kaç kəlmə” deyib çıxışına başlayır. Bu gün isə biz onun haqqında danışacağıq. Amma “bir kaç kəlmə” deyil, daha çox...

**8.XII.2014-cü il.**

AMEA-nın Folklor İnstitutunda bir bayram əhval-ru­hiyyə­­si, gözlərdə sevinc, üzlərdə gülüş var. İnstitutun çox sevdiyi, hörmət etdiyi dəyərli alim Rza Zeynal oğlu Xəlilovun 70 illik yubiley tədbiri keçiriləcək. İnstitutun direktoru Muxtar Kazımoğlunun (İmanovun) təşəbbüsü ilə baş tutacaq ad günü mə­rasimində iştirak etmək üçün çıxışı olanlar, olma­yan­lar kö­nül­lü şəkildə yubiley məkanına axışırlar. Bu hörməti, bu mə­həb­bə­ti zəhmətkeş alim özü qazanıb. 70 illik öm­rü çərçi­vəsin­də gördüyü, cəfasını çəkdiyi işlərlə, bir də ki, bəlkə də “ideal in­san” deyə biləcəyimiz insanlığı ilə.

Bu gün onun günüdür. Bu kitab da bu gündən bir xa­ti­rə­dir. Gözəl alimə kimliyini xatırladan bir xatirə.

Yubiley tədbirində çıxış edə bilməyən, lakin ürəyi sözlə do­lu olan həmkarlarımızın da Rza Xəlilova deyəcəyi sözlər var. O sözlər də sizə ünvanlanıb, Rza müəllim! Ürəkdən gələn sözlərlə, maraqlı xatirələrlə sizi baş-başa qoyuruq.

**FİLOLOGİYA ÜZRƏ FƏLSƏFƏ DOKTORU, DOSENT RZA XƏLİLOVUN 70 İLLİYİNƏ HƏSR OLUNMUŞ YUBİLEY TƏDBİRİ**

**Muxtar Kazımoğlu:** Hörmətli həmkarlar, əziz dostlar! Bu isti münasibətə görə əvvəlcədən hər birinizə təşəkkür edi­rəm. Mən çoxdandır ki, bu otaqda, bu kabinetdə belə mehri­ban­çı­lıq görməmişdim. Saat 11 olmamış “Klassik folklor” şö­bə­si gəl­di və öz məhəbbəti ilə bu otağı isindirdi. Ona görə şö­bə­nin əmək­daşlarına təşəkkür edirəm. Bu mehribanlıq şöbənin Rza müəlli­mə olan mü­nasibətinin çox gözəl bir göstəricisidir. Rza müəllimlə biz Ədə­biyyat İnstitutunda bir şöbədə işləmişik. Rza müəllim bu­rada şöbə müdiri kimi nə qədər müdrikdirsə, nə qədər in­sa­ni­dirsə, orada da sıravi bir işçi kimi o qədər müdrik, o qədər is­tedadlı və yüksək intellekt sahibi idi. Rza müəllimin 70 ya­şı­na bir neçə gün qalır. Dekabrın 11-də 70 yaşı tamam olur. Amma Rza müəl­limin həm zahiri görkəmindən, həm da­xi­lin­dən o cavanlıq şövqü getməyib. Arzu edək ki, cavanlıq şövqü hə­mişə onunla bir yerdə olsun. Rza müəllim bizim tanınmış folk­lor­şünası­mız­dır, tərcüməçi­mizdir, pedaqoqumuzdur və ən ya­xın dostlarımız­dan biridir. Rza müəllim böyük bir məktəbin için­­dən keçib bura gəlib. Biz Ədəbiyyat İnstitutundan ara­lan­dıq­­ca, vaxt keçdikcə, aydın olur ki, ora bizim hamımız üçün bir məktəb olub. Rza müəllim o məktəbdən çox şey götürüb, onun da­xi­lindəki ədəb-ərkan Ədə­biy­yat İnstitutundakı ab-hava ilə qayna­yıb qarışıb. Rza Xəlilov Təhmasib müəlli­min ─ Məmmədhü­seyn Təhmasibin şö­bəsində işləyib. Biz Ədəbiyyat İns­titutuna gələndə Təh­­ma­sib müəllimi bir az xəstəhal gördük. O xəstəhal kişi son də­rə­cə dərin bir adam idi. Ədəbiyyat İnstitutu Təhma­sib müəl­­lim­dən sözün yaxşı mənasında çəkinirdi. Təh­ma­sib müəl­­li­min sö­zü söz idi, yazısı yazı idi, iclaslardakı çıxışı çıxış idi, qərarı qə­rar idi. Təhmasib müəllim tək canıynan o dövrdə Azər­­bay­can folklorşünaslığının nüfuzunu qaldıran, bəlkə də, bir nömrəli şəx­siyyət idi. Deyim ki, Ədəbiyyat İnstitutundakı ko­ridor söhbətlərində bəzən o şöbəyə müəyyən ironik müna­sibəti də hiss edir­dik. Amma elə ki Təhmasib müəllimin yüksək in­tellekti or­taya gəlirdi, heç kim o şöbə ilə o səpkidə danışa bil­mirdi. Bunu ona görə deyirəm ki, Rza müəllim məhz hə­min şö­bədən, Təhmasib müəllimin məktəbindən çıxıb Folk­lor İnsti­tutuna gəlmiş bizim həmkarlarımızdan, dostları­mız­dan biridir. Rza müəllim ixtisas etibarilə ərəb­şü­nas­dır. Bizim folklorşünas­lığımızda Azərbaycan folklorunun dünya folkloru ilə, ümu­miyyət­lə, türk folkloru ilə ümumi kontekstdə öyrənilməsinə hə­mişə ehtiyac olub. Rza müəllim ərəb mədəniyyə­ti­ni, ərəb dilini, həm də rus dilini çox gözəl bilməyi ilə, müqayisəli folklor­şünaslıq sahəsində mühüm addımlar atmağı ilə həmin ehtiyacı müəyyən qədər ödəyə bilib. O, 1989-cu ildə Azərbaycan və ərəb sehrli nağıllarında qəhrəman məsələsindən namizədlik işi yazıb, müdafiə edib. Çox təəssüf ki, Rza müəllim namizədlik işini çap etdirməyib. Biz keçən dəfə Elmi Şu­ra­da qərar verdik ki, həmin kitab çap olunsun və bizim Rza müəllimə yubiley hədiyyəmiz olsun. O kitab bir çox baxımdan ma­raqlı kitabdır. Maraqlıdır, ona görə ki, o kitabda Rza müəl­lim səy­yari, bey­nəlxalq motiv dediyimiz motivlərə çox bö­yük həssas­lıqla yana­şıb. Materialın özünün diqtə etdiyi şə­kil­də – məşhur motivlər və süjetlər əsasında Rza müəllim tədqiqatı çox yüksək sə­viyyədə aparıb. İnşallah çap edən­dən sonra o kitabla ətraflı tanış olmaq im­kanı əldə edə­cə­yik.

Rza müəllimin folklorşünaslıq fəaliyyətinin ən sə­mə­rəli tərəflərindən biri onun toplama fəaliyyətidir. Rza müəllim top­la­­manı tək Şimali Azərbaycanın hüdudları daxilində deyil, onun hüdudlarından kənarda – Dərbənddə də aparıb. Oruc mü­əl­­limlə ─ Oruc Əliyevlə bir yerdə Dərbəndin ayrı-ayrı kəndlərini qarış-qarış gə­zib­­lər, material toplayıblar. Rza müəllim Dərbənd mate­rial­la­rı haq­qında mətbuatda mütəmadi çıxışlar edib. Azər­­bay­­can elmi ictimaiyyətinə oradakı folklor mühiti haq­qın­da, o mühitin bəzi nə­­­­zəri problemləri barədə məlumat verib. Rza müəl­limin Oruc müəllimlə bir yerdə Şirvana, kon­kret de­sək, Şama­xıya eks­pedisiyası mənim yadımdadır. Azər­­baycan na­ğıl­ları seriya­sından Şamaxıdan toplanmış nağıl­ların çapı da mə­nim ya­dım­dadır. O nağıllar bir vaxt mənim baş redaktor olduğum “Yazıçı” nəşriyyatında böyük bir kitab şəklində çap olu­­nub.

Rza müəllimin gördüyü vacib işlər sırasında “İlkin nəşr­lər” se­riyasını qeyd edə bilərəm. Rza müəllimin ərəb əlif­ba­sı­nı mü­kəm­məl bilməyi bizim karımıza gəlir. Çünki “İlkin nəşrlər” adlandırdığımız kitab­la­rın bö­­yük bir qismi XX əsrin əvvəllə­rin­də ərəb əlifbası ilə çap olunub. İsrafil müəl­li­min ─ İsrafil Abbas­lının tə­şəb­büsü, Rza müəllimin səyi ilə o ki­tab­lar işıq üzü gördü. O kitabların çap olunmasının bir çox cə­hət­dən əhə­miyyəti vardı. Əhəmiyyət ondan ibarətdir ki, biz Azər­baycan folk­lor ki­tab­larının XX əsrin əvvəllərinə aid tərtib prinsipləri ilə yaxından ta­nış olduq. Bir çox mü­bahisəli məsələlərə aydınlıq gə­tir­miş ol­duq. Yəni sirr deyil ki, bizim rep­­ressiyaya mə­ruz qalmış bir çox folk­lorşünaslarımızın – Hə­nəfi Zeynallının, Sal­man Mümtazın, Əmin Abidin və baş­qa­larının fəaliyyəti ilə bağlı qaranlıq mə­qam­lar vardı. Məsələn, qaranlıq məqamlardan biri budur ki, bir çox hal­lar­da onların gördüyü işlər başqa folk­lorşünasların adına çı­xıl­ıb. O tarixi araşdırmaq, o tarixi ye­ni­dən öz yerinə qoymaq mis­siyası bizim vacib işlə­ri­miz­dən, vəzifələrimizdən biri idi. O vəzifə­nin də öhdəsindən gəl­mək­də Rza müəllimin çox bö­yük xidmət­ləri oldu. “İlkin nəşrlər” seriyasından xeyli miqdarda, səhv eləmi­rəmsə, on­dan artıq kitab çap olunub. O iş indi də da­vam edir. Rza müəl­lim təkcə “İlkin nəşrlər”lə məşğul ol­mur, həm də şöbə əmək­daş­la­rını işə həvəsləndirir. Hətta elə əmək­daşları işə həvəs­lən­di­rir ki, onların bu İnstitutda fəaliyyəti o qə­dər də gözə dəy­mə­mişdi. O insanların arxivlərə bağ­lanmasında Rza müəlli­min bir insan, bir alim kimi çox böyük xidməti var. O əmək­daşla­rımız ayrı-ayrı arxiv­lərdən folklor ma­teriallarının üzünü köçürt­mək, həmin materialları İnstituta gə­tirtmək və on­ların təh­lilini aparmaq işi ilə məşğuldurlar. Ümumiyyətlə, arxiv və folklor bi­zim ən vacib sa­hələrimizdən, xətlərimizdən biridir. Vaxtilə İs­ra­fil müəllim onu qeyd edirdi ki, Azərbaycan folk­lorunu üzə çı­xarma­ğın ən va­cib məxəzlərindən biri arxivlərdir. O ar­xiv­lər­dən ma­terial­lar hökmən üzə çıxarılmalıdır. Bu sahədə Rza müəllimin çox böyük fəaliyyəti var.

Rza müəllimin tərcüməçilik fəaliyyəti ilə bağlı da bir-iki kəl­mə söz demək istəyirəm. O, şərqşünaslıq fakültəsinin ərəb və Azərbaycan filologiyası şöbəsini bitirəndən sonra bir neçə ərəb ölkə­sində – Qahirədə, Suriyada, İraqda, Yəməndə tər­cü­mə­­çilik fəaliyyəti ilə məşğul olub.

Rza mü­əl­­li­min pedaqoji fəaliyyəti də çox faydalı olub, əhə­miyyətli olub. O, Türkiyənin Atatürk Universitetində dərs deyib.

Rza müəllim haqqında çox danışıb vaxt almaq istəmirəm. Dost­lar, həmkarlar danışacaqlar. Amma bir şeyi də demək istə­yi­rəm ki, Rza müəllim həm də tanınmış şair Zeynal Xə­li­lin ailəsində böyümüş dostumuzdur. Məşhur bir adamın evində böyümək adama bir neçə tərəfdən təsir göstərə bilir. Tanınmış adamın evindən çıxıb adam öz ətrafına yu­xa­rı­dan aşağı baxa da bilər, özünü təvazökar, gözü-könlü tox apara da bilər. Bu, ailə­nin tərbiyəsindən nə qədər asılıdırsa, insanın özün­dən də bir o qədər asılıdır. Min şükürlər olsun ki, Rza müəllim özünü gözü-könlü tox, son dərəcə təvazökar aparan dostları­mız­dan­dır. Yəni o ailədən çıxmaq Rza müəllimin məsuliyyətini dəfələrlə artırıb. O mənada Rza müəllim öz davranışı ilə, öz mə­dəniy­yə­ti ilə, öz insanlığı ilə həmişə seçilib, həmişə digər­lə­ri­nə nümunə olub.

Rza müəllimin bizim çoxumuzdan fərqli olaraq, bir müs­­bət keyfiyyəti də var. Rza müəllim dostun uğuruna sevi­nən, nəinki sevinən, sevinc göz ya­şı ilə bu uğura münasibətini bildirən dostlarımızdan biridir. Allah Rza müəllimə cansağlığı versin. Həmişə dostlarının ara­sında olsun. Dostları həmişə in­diki kimi onu çox istəsin. Çox təəssüf ki, bizim yerimiz ba­lacadır. Kənardan dostları, Rza müəl­limin xətrini istəyənləri çağıra bilməmişik. Mənə elə gə­lir ki, məclisin böyüyü, kiçiyi o qədər də fərq eləməz. Əsas odur ki, isti mü­nasibət olsun. Sözümün əvvəlində dediyim kimi, Rza müəllimə isti müna­sibəti hiss etməmək mümkün deyil.

Mən Dərbənd ekspedisiyası, Şamaxı ekspedisiyası barə­də danışanda Oruc müəllimin adını çəkdim. Oruc müəllimlə Rza mü­əllim Ədəbiyyat İnstitutunda Folklor şöbəsində bir yerdə ça­lı­şıb­lar. O Rza müəllimi məndən də yaxşı tanıyır.

**Oruc Əliyev:** Muxtar müəllim, çox sağ olun. Bugünkü yı­­­ğıncaq haqqında məlumat verdiniz. Rza müəllim Böyük Və­­tən müharibəsinin bitməsinə bir il qalmış Bakı şəhərində zi­yalı ailəsində anadan olub. Orta məktəbi də Bakı şəhərində bi­tirib. O, Bakı Dövlət Universitetinin Şərqşünaslıq fa­kül­tə­si­ni bitirib. Bir müddət xaricdə, Ərəbistanda çalışıb. 90-cı illər­də isə Türkiyə Cümhuriyyətinə gedib, orada müəllim kimi fə­aliy­yət göstərib. Bununla yanaşı, onun əsas fəaliyyəti Ədə­biy­yat İnstitutu, Folklor şöbəsi ilə bağlı olub. O, görkəmli folk­lor­şünas Məmmədhüseyn Təhmasibin rəhbərlik etdiyi şö­bə­də işləyib. Elmi rəhbəri də Məmmədhüseyn müəllim olub. Rza müəllimin elmi fəaliyyəti nağılşünaslıqla bağlıdır. O, 1989-cu ildə namizədlik işini bitirib. Bu işi sonralar da davam et­dirib. O, həm də tərcüməçi kimi fəaliyyət göstərib. Mən da­ha çox onun toplama işi ilə bağlı danışmaq istəyirəm. 80-ci il­lər­də bir

mü­şavirə keçirildi. O müşavirədə respublikanın ən gör­kəmli mü­təxəssisləri, alimləri iştirak edirdi. Orada folk­lo­run top­la­nıl­­ması ilə bağlı bir çox fikirlər söyləndi. Məlum ol­du ki, uzun müddətdir ki, bu iş kölgədə qalıb. Bu məsələyə xü­susi bir diqqət yetirilməyə başlanmalıdır. Qərara alındı ki, top­lama işi­­nə xüsusi fikir verilsin və bu sahədə dönüş ya­radıl­sın. Elmi fəa­liyyətlə yanaşı toplama işi başlıca məsələdir. Top­lama həmişə diqqət mərkəzində olmalıdır. Məlum olduğu ki­mi, 30-cu illərdən sonra bu sahədə böyük bir boşluq ya­ran­mış­dı. Mü­ba­hisəli məsələlər var idi: necə toplamaq lazımdır, ha­radan top­lamaq lazımdır? Bundan sonra bir neçə qrup yara­dıl­dı və be­­lə qərara alındı ki, toplamaya gedərkən əmək­daş­lar öz kənd­­lərinə deyil, fərqli bölgələrə ezam olunsunlar. Bu prin­sip­lə müəyyən qruplar yaradıldı və ezamiyyətlərə gedildi.

Biz Rza müəllimlə keçən əsrin 80-ci illərində ardıcıl ola­­­raq bir neçə il Dərbənd bölgəsində və Şamaxıda eza­miy­yət­­də olduq. Həmin bölgələri küçəbəküçə, kəndbəkənd gə­­zib do­laşdıq, onlarla söyləyici ilə söhbətlər aparıb, xeyli folk­­lor nü­munələrini yazıya ala bildik. Həmin nümunələrin bir bö­lü­mü­nün qəzet və jurnallarda çap olunmasına da nail ola bildik. Bu­nun da gələcək toplama prosesində müsbət nəti­cə­si ol­du­ğu­nu gördük.

Məlum olduğu kimi, Azərbaycan folklorunun top­lan­ma­sı sahəsində uzun illər ərzində neçə-neçə folklorşünaslar əmək sərf etmiş, xeyli dəyərli işlər görmüşlər. Biz bu zəngin təc­­rü­bə­dən həmişə yararlanmalıyıq. Onu da qeyd edək ki, folk­­­lor nü­mu­nələrinin toplanması, yazıya alınması, nəşri ol­duq­­ca mə­su­liyyətli, ağır bir yaradıcılıq prosesidir. Bu prosesə müx­təlif za­manların baxışları, yanaşmaları da bir qədər fərqli ol­muş, bu da ortaya çıxan işlərdə özünü göstərmişdir. Şüb­hə­siz ki, folklor nü­munələrinin toplanması, yazıya alınması za­ma­nı şifahi da­nı­şıq dili, hər bir söyləyicinin danışıq tərzi göz­lə­nil­məli, folklor nü­munələri canlı təqdim olunmalıdır. Ancaq bu işdə hazır, şab­lon çərçivələr müəyyənləşdirmək mümkün de­­yildir. Hər bir böl­gənin folklor nümunələrinin sistemli şə­kil­də toplanması ori­ji­nal nümunələri və məlum nümunələrin va­riantlarını aşkara çıxarmağa imkan verir.

Onu bir daha yada salım ki, Rza müəllimlə birlikdə on­lar­la söyləyicidən folklor nümunələrini yazıya almışıq. Qeyd edim ki, yazıya alınan nümunələrdə hər bir söyləyicinin hə­ya­tı, yaşayışı, dünyagörüşü, psixologiyası bu və ya digər də­rə­cədə özünü göstərir. Odur ki, toplayıcı hər bir söyləyiciyə fər­di yanaşmalıdır. Bir faktı yada salmaq istəyirəm. İki nəfər Dər­­bəndin uzaq kəndlərinin birində iki yaşlı qadın söyləyici ilə söhbət edə-edə ehtiyatla onların söylədiklərini yazıya alır­dıq. Bu zaman bizimlə ezamiyyətdə olan üçüncü yoldaşımız içə­ri daxil olub əlindəki maqnitafonu işə salaraq yüksək tonla bil­dirdi ki, biz indi Dərbəndin filan kəndindəyik, burada folk­lor nümunələrini yazıya alırıq. Bunu eşidən kimi həmin qa­dın­lar dedilər: “Biz heç nə bilməz var”. Bundan sonra on­lar­dan bir kəlmə də olsun söz ala bilmədik.

Hər bir söyləyici ilə söhbət edərkən müxtəlif mən­zə­rə­lər­lə qarşılaşırdıq. Misal üçün, dərbəndli Sədulla dayı (Məm­mə­dov Sədulla Əsədulla oğlu) danışmağa birbaşa başlamırdı. Bir xeyli danışdıqdan sonra əsas mətləbə gəlib çıxırdı. Bəzən isə söhbətini başlamayıb deyirdi ki, sabah görüşüb söhbət eli­yə­rik. O, danışmağa başlamazdan əvvəl xüsusi hazırlaşırdı. Çox aramla, təmtəraqlı bir tonda söhbət edirdi. Çox ciddi, qə­tiyyətli bir insan olan Sədulla dayı bəzən birdən bir nağılı da­nı­şarkən dayanıb hönkürtü ilə ağlamağa başlayırdı. Bir qə­dər fasilədən sonra isə yenidən söhbətini təmkinlə davam et­di­rir­di. Özü də son dərəcə həvəslə aydın bir üslubda da­nı­şır­dı. Çox maraqlıdır ki, onun danışığında ləhcə çox cüzi şə­­kildə özü­­nü büruzə verirdi. (Dediyinə görə o, xeyli müddət Türk­­mə­­nistanda və Qazaxıstanda yaşamışdı). Sədulla dayıdan fərq­­­li olaraq Pərviz dayı (Kərimov Pərviz) həmişə elə bil hara isə tələsirdi, çox tez-tez danışırdı, son dərəcə baməzə adam idi. Onun söylədiyi nümunələr də elə öz xarakterinə uyğun səs­­lənirdi, özü də o, tamamilə ləhcədə söhbət edirdi.

Tanış olduğumuz maraqlı söyləyicilərdən biri də Dadaş müəllim idi (Dadaşov Dadaş Hacı Soltan oğlu). O, bizə çox kö­mək­lik göstərirdi. Bizimlə birlikdə ev-ev gəzib bir çox söy­lə­yi­ci­lərlə tanış olmağımıza, söhbət etməyimizə imkan ya­ra­dır­dı. Da­daş müəllim rus təhsilli idi. Ana dilini də bütün in­cə­lik­lərinə qə­dər bilən Dadaş müəllim ləhcədə danışırdı. Çox iti yaddaşa sahib olan Dadaş müəllimin dilindən xeyli inancları yazıya almışıq.

Dərbənddə repertuarını yazıya aldığımız ən maraqlı söy­lə­yicilərdən Niftulla dayını xüsusilə qeyd etmək istəyirəm. Onun dilindən xeyli nümunəni, o cümlədən 4 dastanı yazıya ala bilmişik. Onunla sonralar da əlaqə saxlayırdıq, mək­tub­la­şır­dıq. Rza müəllim Niftulla dayı ilə axıra kimi əlaqə sax­la­yır­dı, daha sonra isə onun ailəsi ilə əlaqəni kəsməmişdi. Onun bir neçə şeirini çap etdirmişdik. Buna görə çox sevinirdi.

Biz sonra toplama işini Şamaxıda davam etdirdik. Kə­ri­mov Əjdər Nemət oğlu, Məmmədova Pərvizə Ağaməmməd qı­zı, İbadov İbadulla Əhməd oğlu, Əzizov Bəhram Gül­məm­məd oğlu, Babayev Ağabala Dadaş oğlu, Ağayev Əli Ağamalı oğ­lu kimi çox maraqlı söyləyicilərdən folklor nümunələrini ya­zıya ala bildik.

Maraqlı bir hadisəni də yada salmaq istəyirəm. Bir dəfə nu­rani simalı, yaşlı bir kişini görüb onunla söhbət etməyi qə­ra­ra aldıq, ancaq ona birdən-birə yaxınlaşmadıq. Onun ar­xa­sın­ca xeyli yol getdik. Yayın isti günlərindən biri idi. O, şə­hə­rin lap ucqarında bir darvazadan içəri keçdi. Biz də həmin qa­pı­ya çatdıq. Birdən Rza müəllim üzünü mənə tutub dedi ki, gəl geri qayıdaq. Mən təəccüblə ona baxdım. Belə imkanı ni­yə əldən verməliyik deyə düşündüm. Görəsən, müxtəlif tə­biət­li insanlarla dil tapıb, ünsiyyət yaradan Rza müəllim niyə be­lə eliyir. Dedim ki, o başdan-ayağa folklordur. Rza müəllim da­ha bir söz demədi, qapını döyüb içəri daxil olduq. Rza müəl­limin söhbəti həmin adamla da çox yaxşı alındı.

Bütün bunları yada salmaqla onu demək istəyirəm ki, nə­­zəri cəhətdən hazırlıqlı olan Rza müəllimin bilik və ba­ca­rığı onun toplayıcılıq fəaliyyətində, eləcə də çoxsaylı tərtib iş­lə­rində özünü daha aydın şəkildə göstərir. Rza müəllim elmi yı­ğın­caqlarda, müzakirələrdə də maraqlı ideyaları, fikirləri, çı­xışları ilə seçilir. O, bu gün yaradıcılığının ən yetkin döv­rü­nə qədəm qoyub. Onu təbrik edir, yaradıcılığında uğurlar ar­zu­la­yıram.

**Muxtar Kazımoğlu:** Çox sağ olun, Oruc müəllim. Sözü Kam­ran Əliyevə vermək istəyirəm. Buyurun!

**Kamran Əliyev:** Çox sağ olun. Mən də iş yol­daş­la­rı­mı­za, həmkarlarımıza böyük diqqətlə, qayğı ilə yanaşmaq işini al­qış­layıram. Çox sağ olun ki, belə bir məclisi düzən­lə­misi­niz. Rza müəllim haqqında danışmaq Azərbaycan folklor­şü­nas­­lığının böyük bir dövrü haqqında danışmaq deməkdir. Sa­dəcə olaraq, Rza müəllimi folklorun içində olan bir şəxs ki­mi də­yərləndirməliyik. Yəni, 60-70-ci illərdən üzü bəri Rza müəl­­li­min bu məsələlərlə çox isti əlaqələri olub. Onlar Rza müəl­li­min həyatında, fəaliyyətində xüsusi rol oynayıbdır.

Akademik Kamal Talıbzadə mənim elmi rəhbərim olub. Mən ondan çox məsələləri öyrənmişəm. Bəlkə də, bir çox in­san­­­lar müəyyən dövr keçdikdən sonra öz müəllimləri haq­qın­da az danışırlar, bəlkə də, məndən çox danışırlar. Mən xü­su­si­lə xatırlatmaq istəyirəm ki, Kamal Talıbzadə qeyri-adi elmi rəh­bər idi. Təkcə onun elmi rəhbərliyi haqqında bir yaxşı ki­tab yazmaq olardı. Bəzən o, məni evlərinə dəvət edirdi. Ka­mal müəllimin xanımı Rəfiqə xanım bizə dərs demişdi, həm də Kamal müəllim tələbə vaxtı diplom müdafiə komissi­ya­sı­nın sədri olmuşdur. Mənə o vaxtdan demişdi ki, aspiranturaya gəl. Aspiranturaya qəbul olandan sonra mən hərdən Kamal müəl­lim­gilə gedirdim. Rza müəllimingilin evi Kamal müəl­lim­­gilin evindən bir mərtəbə yuxarıda idi.

Mən Rza müəllimi Ədəbiyyat İnstitutunda işləyəndən son­ra tanıdım. Daha doğrusu, Kamal müəllim onu mənə ta­nıt­dı. Hüsü Hacıyev küçəsindəki Yazıçılar evi çox maraqlı bir bi­nadır. Mən Rza müəllimin orada böyüməsi, ziyalıların ara­sın­da olması haqqında düşünəndə həmişə fikirləşirdim ki, gö­rə­sən, o bina Rza müəllimə nə verib? Bu il avqustun son­la­rın­da istirahətdən qayı­danda televiziyada Zeynal Xəlil haqqında bir verilişə baxdım. Verilişə baxdığımı Rza müəllimə də söy­lə­dim. Bu verilişdən sonra Rza müəllim haqqında məndə mü­əy­yən təəssüratlar yarandı. Maraqlısı budur ki, Zeynal Xə­lil özü yaradıcılığında folklora bağlı bir şairdir. Mənim diqqə­ti­mi bir məsələ cəlb etdi. O, cavanlıqda bir poema yazıb: “Ko­roğ­lunun qocalığı”. Bir az sonra bir ssenari yazıb: “Qatır Məm­­məd”. “Qatır Məmməd” ki­no­­su onun ssenarisi əsasında çə­­kilib. Bu iki fakt məndə qəribə bir təəssürat yaratdı ki, Rza müəl­limin folklora gəlişi təsadüfi deyil. O, şərqşünasdı, onun folk­lora bağlılığı ailəsindən, nəs­lindən gəlir. Rza müəllimin folk­lora gəlməsi heç də elə-belə deyil. Zeynal Xəlilin bir gö­zəl mahnısı var: “Bu gecə” mahnısı. Hü­seynağa Hadıyev oxu­yur­­­du. Çox maraqlı mahnıdır: hər şey var, səma var, dəniz var, ay var, bircə sən yoxsan, əzizim. Çox ma­raqlı mahnıdır. O qədər təmiz, saf, ülvi bir münasibətdir ki, həqiqətən də, sev­­diyinə yazıb. Mən dahi şairimiz Füzuli haq­qında dü­şü­nü­rəm. Füzuli məhəbbət şairidir. Gözəl qəzəlləri var. Mən inan­mı­­ram ki, Füzuli hər hansı yazdığı şeirində o qədər se­vib. Sa­də­­cə, məhəbbət haqqında yazıb, monumental yazıb, ob­raz ya­ra­­dıb. Amma Zeynal Xəlilin o mahnısında özünün sevgisi var. Çox saf və incədir: “Bircə sən yoxsan əzizim”. Və yaxud: “Kim­lər gəldi, kimlər keçdi, bu dünyadan”. O da bunun kimi.

Yeri gəlmişkən, qeyd edim ki, Rza müəllim həyatında kə­dərli anlar da yaşayıb: bacısı qəflətən vəfat edib. Aşağıdakı mis­ralar rəhmətliyin qəbirüstü yazısına çevrilib:

Hər kəsə sonadək çatmır səadət,

Hamını növbə ilə tapır fəlakət.

Rza müəllimin atasının misralarıdır. “Dədə Qorqud” epo­­­­sunda Dəli Domrul gedib atasından, anasından can əvəzi is­­təyir. Amma ata-anası vermir. Müqayisə, bəlkə də, yerinə düş­mür, amma Rza müəllimin atası 59 yaşında vəfat etdi və öm­­rünü Rza müəllimə verdi. Bu gün 70 yaşlı Rza Xəlilov 70 yaş­­lı Zeynal Xəlildir. Rza müəllimin həyatının bu cür maraqlı tə­­rəfləri var ki, bizim yanımızda işlədiyinə görə onları o qədər də duymuruq, hiss etmirik.

Rza müəllim xaricdə tərcüməçi kimi fəaliyyət göstərib. 60-cı illərdə Misirdə – Qahirədə olub. Rza müəllim orada olan­­da Əbdül Nasir istefa verib, səhərisi gün xalq yenidən onu ha­ki­­miy­yətə gətirib. Bu, Rza müəllimin tərcümeyi-halının Misir döv­rü ilə bağlıdır. Mən onda uşaq idim, altıncı sinifdə oxu­yur­dum.

Rza müəllim 70-ci illərin əvvəllərində İraqda olub. Pro­fes­sor Abbas Zamanovun İraqla – prof.Əbdüllətif Bən­də­roğ­lu ilə əlaqələri var idi. Oradan Abbas müəllimə jurnallar gön­də­rirdi. Jurnalların üz qabığında Səddam Hüseynin şəkilləri olar­dı. Rza müəllim İraqda olanda S.Hüseynin hakimiyyətə gəl­mə­si ilə orada partiyalar yarandı. Bu, Rza müəllimin tərcümeyi-ha­­lının İraq dövrü ilə bağlıdır.

Sovet dövründə SSRİ-nin Yəmənlə əlaqələri geniş­lən­miş­­di. Rza müəllim Yəməndə olarkən Əli Abdullah Saleh hə­min il hakimiyyətə gəlib. Bu, Rza müəllimin tərcümeyi-ha­lı­nın Yəmən dövrü ilə bağlıdır.

90-cı illərdə bizim ziyalılar da müxtəlif yerlərə işləməyə ge­­­dirdilər. Rza müəllim 1994-cü ildə Ərzurumda Atatürk Uni­­­ver­sitetində pedaqoji fəaliyyət göstərib. Ondan bir il əvvəl Sü­­leyman Dəmirəl Türkiyədə hakimiyyətə gəlib. 2000-ci ildə Sü­­leyman Dəmirəl hakimiyyətdən gedəndən sonra Rza müəl­lim Bakıya qayıdıb (2001). Bu, Rza müəllimin tərcümeyi-ha­lı­nın Türkiyə dövrü ilə bağlıdır.

Mən bunları təsadüf hesab etmirəm. Rza müəllim çox yax­­şı tərcüməçi, elm adamı olmaqla bərabər, həm də çox həs­sas şərqşünasdır.

Rza müəllim əmək fəaliyyətinə M.Axundov kitab­xa­na­sında foto-laborant işləməklə başlayıb. Onun ötən əsrin 20-ci illərinin arxiv materiallarına olan marağı məhz həmin əmək fəaliyyəti ilə bağlıdır.

Rza müəllim düşüncə etibarı ilə kifayət qədər intellekt sa­hibidir. O, çox təmkinlidir. Davranışında hədsiz dərəcədə bir ziyalılıq ifadə olunur. Rza müəllimin düşüncəsinin bu cür ol­ması öz nəslindən irəli gəlir. Rza müəllimin babası papaqçı olub. Atası Zeynal Xəlil də o haqda çox böyük qürurla da­nı­şıb. Rza müəlli­min əmisi uzun müddət Kənd Təsərrüfatı Na­zi­ri olub. Digər bir əmisi İqtisadiyyat Universitetində dekan olub. Atası haqqında sizin kifayət qədər təsəvvürünüz var. Rza müəllimin təmkini onun həm öz ailəsindən – şə­cərəsin­dən, həm də təhsilindən gəlir. Rza müəllimin atası həmişə de­yər­di: “Mən Yelizavetpolda doğulmuşam, Kirovabadda yaşa­mı­şam, amma Gəncədə vəfat edəcəyəm”. Rza müəllimin atası hələ o vaxtlar bu düşüncədə idi.

Rza müəllimlə bir kollektivdə işləmək böyük fəxarətdir. Çox sağ olun.

**Muxtar Kazımoğlu:** Sözü Füzuli Bayata verək.

**Füzuli Bayat:** Hörmətli Elmi Şura üzvləri! Bu gün Folk­­lor İnstitutunun çox sevdiyi, bəlkə də hamının ürəkdən sev­­diyi, hörmət etdiyi bir adamın 70 illik yubileyinə top­laş­mı­şıq. Burada çox insanların 60, 70 illiyi ilə bağlı tədbirlərdə iş­ti­­­rak etmişik. Amma könüllü şəkildə, sevərək tədbirə gələn in­­sanları çox az görmüşük. Bu, Rza Xəlilovun ən böyük mü­və­f­fəqiyyətlərindən biridir. Rza Xəlilov o qədər təvazökar bir adam­dır ki, biz yaşca ondan kiçik olmağımıza baxmayaraq heç bir zaman ona Rza müəllim deməmişik. Həmişə Rza de­dik. Bu qədər özünü mütəvazi, təvazökar aparan ikinci bir in­sa­na rast gəlmək mümkün deyildir. Mən Folklor İns­ti­tu­tun­da iş­ləyərkən Rza Xəlilovun ən böyük üç – sadəlik, səbrlilik, xe­yir­xahlıq – keyfiyyətini kəşf etdim. Əgər mütəvazilik, sa­dəlik bir simvola çevrilsə, o, bunun ən böyük örnəyidir. Çünki bu qə­dər sadə insanı elm camiyəsində çox az rastlanan bir hadisə ki­mi qələmə vermək olar. Mən 1990-cı ildə Ədəbiyyat İnsti­tu­­tunun Folklor şöbəsinə yeni gələndə Rza Xəlilov da yenicə mü­­­dafiə etmiş, gənc alim idi. Ərəb nağılları ilə Azərbaycan na­ğıl­­larının müqayisəsini aparmışdı. Bəlkə də o, ilk dəfə ola­raq ərəb folklorunu Azərbaycan folkloru ilə müqayisə edən şəxs­­lərdən biridir. Əslində ərəblərlə bizim aramızdakı bu folk­­lor yaxınlığını görməmək mümkün deyil. Belə ki, hər iki xalq din etibarilə eyni dinə mənsubdurlar, müsəlmandırlar, ya­­­şayış baxımından da müəyyən yaxınlığımız var və nəhayət, ərəb­lər savaşçı millətdir, türklər ondan daha da savaşçıdır. Bu bir neçə parametri bir-birinə yaxın olan iki xalqın folklorunu ilk dəfə elmi müstəvidə araşdırmaya gətirən Rza Xəlilov oldu.

Rza Xəlilov o qədər mütəvazi insandır ki, hətta sonrakı işin­də onları davam etdirmədi. Bəzi insanlar çox bilib az ya­zırlar. Bəzi insanlar isə fərqlidirlər. Rza Xəlilov çox bilib, çox oxuyub az yazanlardandır. Rza Xəlilov öz biliyini, öz el­mi­ni, elmi təcrübəsini başqaları ilə çox sevə-sevə paylaşan insandır. Buradan da onun xeyirxahlığı ortaya çıxır. Nə bu Folklor İns­ti­tutunda, nə də ondan öncə Ədəbiyyat İnstitutunda heç bir adam deyə bilməz ki, Rza Xəlilova hər hansı bir məsələ ilə bağlı müraciət edib və o, istər elmi baxımdan, istər mənəvi ba­xımdan, istərsə də digər məsələlərdə ondan öz köməyini əsir­gəyib. Heç vaxt əsirgəmiyib. Burada kiçik bir haşiyə çıxıb de­mək istəyirəm ki, Türkiyənin Ərzurum şəhərində yerləşən Atatürk Universitetində işləyərkən bir azərbaycanlının ora işə qəbul olunması məsələsində Rza Xəlilov həmin şəxsdən daha çox fəallıq göstərdi. O adam dilçi idi, indi Qafqaz Uni­ver­si­te­tin­də işləyir. Düzdür, həmin şəxs ona sonradan arxa çevirdi, nan­korluq etdi. Amma buna baxmayaraq R.Xəlilov axıra qədər ona öz kö­məyini, öz izzətini göstərdi. İstər dəhlizdəki söhbətlərdə, is­tər telefon söhbətlərimizdə bu insanın yalnız xeyirxahlığını hər kəs öz üzərində hiss edə bilər. Rza Xəlilov eyni zamanda bir səbr daşıdır. Səbrin simvolu peyğəmbərlər arasında Həzrət Eyyub­dursa, mən deyərdim ki, insanlar içərisində Rzadır. Adam təəccüblənir ki, bu qədər səbr insanda hardandır. Rza Xəli­lovu mən hələ indiyə kimi əsəbiləşən, özündən çıxan, na­la­yiq söz deyən və ya əsəbi şəkildə yalnış bir hərəkət edən gör­mədim. Görən varsa, söyləsin. Rza bu qədər səbrli bir in­san­dır. Bu üç keyfiyyət – xeyirxahlıq, mütəvazilik və səbr onu insanların gözündə sevdirə bilmişdir. Hər kəs kimisə se­vib, kimisə sevməməkdə sərbəstdir. Söhbət Rza Xəlilovdan ge­dəndə dəfələrlə Folklor İnstitutunda şahidi olmuşuq ki, ha­mı Rzaya böyük sevgi ilə, böyük diqqətlə yanaşır. Rza bu hör­məti, bu sevgini özü qazanmışdır. Rza əslində yeni ədə­biyya­ta yaxın bir adamdır. Çünki belə bir ailədə doğulmuşdur, be­lə bir mühitdə böyümüşdür. Həm də o, yazılı ədəbiyyatın, xü­susən yeni dövrü ilə daha çox məşğul olmuşdur. Amma al­dığı təhsil onu ərəblərə bağladısa, çalışdığı, müdafiə etdiyi möv­­zu da onu folklora bağladı. Yəni Rza özündə yazılı ədə­biy­yatı, folkloru və ərəb mədəniyyətini daşıyan bir insandır.

O vaxt 75 min, hazırda 80-90 min tələbəsi olan Atatürk Uni­­versitetində çalışarkən tələbələrin xaricdən gələn müəl­lim­­­lər içərisində ən çox sevdiyi Rza var idi. Mən o zaman Qars­­­da çalışırdım və bir gün ona qonaq getmişdim. Rza tə­mən­­­nasız bütün tələbələrə ərəbcə mətnlərin oxunub çevril­mə­sin­də və tələbələrin diplom işində, magistratura işində, dok­tor­luq işində, hətta dissertasiyaların yazılmasında təmənnasız kö­­mək edirdi. Türkiyədə müəllimlər tələbələrə qayğı gös­tə­rir­lər. Amma o qayğının müəyyən bir sərhəddi var. İşdən sonra heç kəs bir müəllimi tutub: Filan şey nə oldu? – deyə bilməz. Əks halda müəllim çox sərt cavab verər və tələbənin buna hü­qu­­qu çat­maz. Bunu soruşmağa cəsarət etməz. Amma Rza o qə­­dər sadə idi ki, dərsdən sonra tələbələr onun otağına gəlir və müəyyən şeyləri soruşub öyrənirdilər. Dəfələrlə biz onun şa­­hidi olduq ki, oradakı tələbələr nəinki bir gün, iki gün, bir ay, iki ay, hətta ay­larla, illərlə Rzanı narahat edib, ərəbcə mətn­­lərin öyrənil­mə­sini, folklorla bağlı məsələləri ondan so­ru­­şurdular.

Bir mühüm məsələyə də toxunum. Rza təkcə orada bir ərə­­bist kimi tanınmırdı, həm də ədəbiyyatçı, folklorçu və ən yax­şı bir dilçi kimi tanınırdı. Çünki ixtisas etibari ilə ərə­bist­dir, ərəb dilinin qrammatikasını bilirsə, deməli Azərbaycan di­­li­nin, türk dillərinin qrammatikasını da çox gözəl bilir. O ba­­xımdan Rzanın fəaliyyəti hərtərəfli idi. Necə ki, burada da elə­dir. Rza ilk dəfə olaraq şəhər folklorunun, Bakı folklo­ru­nun top­lanması, ərsəyə gətirilməsi və nəşrində çox böyük əmə­­­yi olan bir şəxs kimi adı tarixə keçmiş oldu. Rza ar­xiv­də­ki o materialları toplamaqla Bakı folklorunun, şəhər folk­lo­ru­­nun nümunələrinin çap olunmasını başlatmış oldu. Qısacası, Rza­­­nın həm folklorşünas kimi, folklor elminin bilicisi kimi fəaliy­yə­ti, həm bir ərəbist kimi, həm bir toplayıcı kimi fəaliy­yəti, ən əsası insan kimi əvəzsiz olması onu kollektiv içində bu qədər çox sevdirmişdir.

Mən dost kimi dost, insan kimi insan, alim kimi alim Rza Xə­lilovu 70 yaşı münasibətilə təbrik edirəm. 70 yaş müd­rik­liyin zirvəsidir. Rzaya bu zirvədən enməməyi arzu edirəm. İna­nıram ki, Rza hələ çox işlər görəcək. Cənab Allahdan arzu edi­rəm ki, ona uzun ömür və bu ömür içində cansağlığı ver­sin. Rza bizim üçün dəyərli bir insandır. Sağ ol, Rza! 70 ya­şın mü­ba­rək!

**Muxtar Kazımoğlu:** Çıxış üçün sözü Əfzələddin Əs­gə­rə verək.

**Əfzələddin Əsgər:** Mənim deyəcəyim sözlərin əksə­riy­yə­­tini dedilər. Hər kəs haqqı olan sözü eşitməlidir. Mən 1982-ci il­də aspiranturaya təzəcə qəbul olanda Rzayla tanış ol­mu­şam. Rza Şərqşünaslıq İnstitutundan gəlmişdi. Mən Rzayla ta­nış olanda o, artıq Propp, Meletinski, Neklyudov kimi alim­lə­rin əsərləri ilə tanış olmuşdu. Bizim aramızdakı dostluq na­ğıl­dan başladı. Mən də Rza da nağılla məşğul olurduq. Nağıl folk­lorun elə bir janrıdır ki, folklorun qapısı nağıldan başlayır. Kim nağılla içəri girirsə, folklorun hər tərəfini görə bilər. Mən saat­­larla Rzayla nağıl haqqında söhbətlər etmişəm. Hətta Ədə­­biyyat İnstitutunda yer olmadıqda Tarix İnstitutuna qalxıb söh­bətlər edirdik. Mən o söhbətlərimiz prosesində, folkloru o dövr­də öyrəndim. Özü də birdən-birə yox, zərrə-zərrə, gün­bə­gün, aybaay, ilbəil öyrəndim. Bu elə bir prosesdir ki, gərək uzun müddət məşğul olasan.

Burada hamı Rzanın mədəniyyətindən danışdı. Mən Rzay­­la münasibət quranda özümü həmişə yığışdırmağa ça­lı­şı­ram. Tamamilə, başqa bir tipdə adamın qarşımda olduğunu nə­­zərə alıram. Rza müəllim haqqında bir xatirə deyəcəyəm.

1998-ci ildə bir nəfər bir yazı gətirdi. Adını çəkmirəm, çox­­larınız onu tanıyırsınız. Bu yazını mənə oxumağa ver­di­lər. Mən Rzadan oxuyub-oxumadığını soruşdum. O, oxu­du­ğu­nu bil­dirdi. Mən də yazını götürüb oxudum. Yazını oxuyub qur­tar­dıq­dan sonra Rzaya dedim ki, mən buradan bir şey başa düş­­mədim axı. O vaxtlar xarici nəzəriyyələrin yenicə bizim folk­­­lorşü­naslığa daxil olduğu vaxtlar idi. Rza dedi ki, mən də bir şey başa düşməmişəm. Amma qorxdum deyəm ki, başa düş­­məmişəm, deyərlər ki, savadsızdı. Biz Meletinski və di­gər­­­ləri ilə hələ təzəcə tanış olmuşduq. Amma Rza onları artıq mə­­nimsəmişdi.

Allah Rza Xəlilova elə bir xarakter verib ki, kaş bizə də bu xarakterdən verərdi.

Bayaq qeyd etdilər, Rza şərqşünasdı, yəni yazılı ədə­biy­ya­tın içərisindən çıxıb. Üstəlik, şərq ədəbiyyatının içərisindən çıx­mış bir insandır. Belə adamlar yazılı ədəbiyyata o qədər bağ­­­lanırlar ki, folklora gəlməkləri bir az çətin olur. Biz folk­lor­­la məş­ğul olanda, üst-üstə yığsaq 200 nağıl çap olunmuşdu – 5 cild­lik nağıl toplusu və ayrı-ayrı yerlərdə çap olunmuş na­ğıl­lar. Bi­zim topladığımız nağıllar, yəni, Füzuli müəllimin, Mux­tar müəl­limin, Oruc müəllimin, Rza müəllimin, Vəli müəl­limin top­ladığı nağıllar 300-dən çoxdur. Rza folklora cani-dildən gə­lib, cani-dildən öz ömrünü bu yolda qoyub. Allah ona uzun ömür qis­mət elə­sin. Mən tamamilə hiss etmirəm ki, sənin 70 ya­­şın var. 30 il əv­vəl necə görmüşəmsə, indi də eləsən. Allah sə­nə uzun ömür versin!

**Muxtar Kazımoğlu:** Nailə xanım hər kəs haqqında da­nış­­mır. Rza müəllim haqqında ürəklə danışmaq istəyir.

**Nailə Rəhimbəyli:** Əziz həmkarlar, çox hörmətli, də­yər­li insan Rza müəllim! Burada sizin haqqınızda, sizin elmi fəaliyyətiniz, əmək fəaliyyətiniz haqqında geniş söhbət açıldı. Ma­raqlı xatirələr dinlədik. Nə yazıqlar olsun ki, sizi 20-30 il ta­­nı­mağımla öyünə bilmirəm. Sizi tanıdığım bu 10 il mənə haqq verir ki, sizin haqqınızda bir neçə kəlmə söz deyim. Hər bir insanın həyatında bəlli bir zamandan sonra bir çevrəsi var. Bu çevrənin içərisində say etibarilə çox az insan var ki, onlar mənə daha yaxındır. Bu insanlarla daim ünsiyyət, bu həyatı on­­larla paylaşmaq mənə çox xoşdur. Rza müəllim, bu in­san­lar­dan biri sizsiniz. Sizi hər zaman görmək, bir-iki kəlmə ma­raq­­lı söhbət etmək nə qədər xoşdur. Sizin haqqınızda söylənilən ziyalılıq, ali insani keyfiyyətlər heç də tə­­sadüfi deyil. “Aşıq Qərib”in ustadnaməsində deyilir:

Bədəy mənzilinə hər at yetişməz,

Nanəcibə öyüd versən götürməz.

Ölənədək nişanəsin itirməz

Yaxşı əsil, yaxşı nəsil, yaxşı zat.

Bəli, Rza müəllim əsilli-nəsilli bir ailədə göz açmışdır. Çox gözəl, mərdi-mərdanə bu həyatı davam etdirir və bu gün də bizim qarşımızda varsınız. Xeyirxah bir insan kimi, ziyalı bir insan kimi qarşımızda varsınız.

Gözəl alim olmaq olar, amma insan olmaq çox çətindir. Əgər bu gözəl keyfiyyətlər sizdə varsa, deməli bu sizin dü­nə­ni­­nizdən, nəslinizdən gələn bir xətdir. Hamı sizin haqqınızda çox gözəl düşüncələr paylaşdı. Mən sizə nə arzu edə bilərəm? Nüs­­rət Kəsəmənlinin də belə bir misrası var. Deyir:

Ayrılığın pəncəsində yaşamadım bircə an da,

Solan çiçək bir də açar, təki insan solmayaydı bu dün­ya­da.

Sizin bu nurlu simanızdan, dərin baxışlarınızdan, təmiz qəl­­binizdən sağlıq əksik olmasın. Xoş təbəssüm, xoş əhval-ru­­hiyyə əskik olmasın. Bir insan kimi varlığınız belə bizlər üçün yetər. Özünüzü bizdən əskik salmayın. Hər zaman ət­ra­fı­nızda sizi sevən, sizin daim sevdiyiniz insanlar sizin üzə­ri­niz­­dən əskik olmasın. Şöbəmizin adından sizə simvolik bir hə­­diyyə təqdim edəcəyəm. Saatdır. Bürcünüz deyil. Şir var üzə­­rində. Amma şir müdriklik rəmzidir. Bu da sizdə var. Li­rik həyatınız olsun. Saata, dəqiqələrə varmıyasınız. Allah-Ta­la hər birimizə bir ömür verib. Onu nə qədər yaşayacağımız bəlli deyil. Sadəcə, bundan sonra yaşayacağınız həyatı gözəl, xoş, sağlıqla keçirəsiniz. (Hədiyyəni təqdim edir).

**Muxtar Kazımoğlu:** Çıxış üçün sözü Ağaverdi Xəlilə ve­rək.

**Ağaverdi Xəlil:** Təşəkkür edirəm. Hörmətli Muxtar mü­­əllim, hörmətli toplantı iştirakçıları! Təbii ki, bu gün biz əla­­mət­dar bir hadisə ilə bağlı yığışmışıq. Çıxış edənlərin söy­lə­­diyi fi­kir­lərin hamısı ilə tamamilə şərikəm. Rza müəllim gö­zəl bir in­san­dır, səmimi bir insandır, təvazökardır. Eyni za­man­da, folk­lor sahəsinə öz xidmətlərini göstərmiş, əmək ver­miş adam­dır, zəh­­­mətkeşdir. Təvazökarlığın içində bunu bü­ruzə verməsə be­­lə, zəh­mətçəkən, çalışan, işləyən ali­mimiz­dir. Rza müəllimin fəa­liy­yəti kifayət qədər genişdir, əha­tə­li­dir, çoxaspektlidir. Ey­ni za­manda, bu sahələrin hamısında Rza mü­əl­lim uğurla fə­aliyyət gös­təribdir. Onu fərqləndirən əsas cə­hət ondan ibarətdir ki, Rza müəllim çox böyük intellekt sa­hi­bidir. Rza müəllimin ailə­dən, kökdən gələn, eyni zamanda özü­nün illər boyu qa­zan­dığı bir in­tellekti var. Rza Xəlilov folk­lor sahəsində böyük uğur­lara im­za atıb. Rza müəllimi çöl folk­lorçusu, sahə folk­lor­çu­su kimi Oruc müəllim səciyyə­lən­dir­di. Rza müəllim həm də arxiv folklor­çu­su­dur və arxivi gö­zəl bilən folklorçudur. Onun bir sirrini Kamran müəllim qeyd et­di. Arxivdə işləyib, çalışıb. Rza müəllim Azərbaycanda ar­xi­vi bəlkə də ən yaxşı bilən mü­təxəs­sisdir. Nəyin harada ol­du­ğu­nu, xüsusən 20-30-40-cı illər­də nə varsa, dəqiqliklə bilən, adı ilə, yeri ilə bilən canlı bir ka­ta­loqdur. Yəni zəngin bir mə­lu­mata sahibdir. Burada müəyyən qə­dər bu xü­su­siy­yətlərdən bəhs olundu. Rza müəllim öz elmi, ictimai fəa­liyyəti ilə ya­na­şı, daha çox bizim nəzərimizdə gözəl bir insandır. Onun bu key­fiyyəti o qədər üstündür ki, bu onun digər fəaliy­yətlərinə köl­gə salır. Biz Rza müəllimi bir gözəl insan kimi sev­mişik. O bir fatehdir. Rza müəllim həqiqətən də öz ətrafında, ça­lış­dığı kollektivdə, yaşadığı məhəllədə, binada in­sanların kön­lü­nü fəth edən insandır. O mənada Rza müəl­li­min xüsusi bir qa­bi­liy­yə­ti var. Bunun da əsasında onun çox də­rin səmimiyyəti, tə­vazö­karlığı durur. Bunun sayəsində Rza mü­əl­­lim kamil in­san kimi tanına bilib, qeyri-adi hörmət qa­za­nıb. Rza müəllim bi­zim üçün çox əziz insandır. Bir vaxtlar S.Rüs­tə­min 70 yaşı ta­mam olanda verilişdə dedi ki, 0-ı 7-nin si­­lin ya­nından. Mən də deyər­dim ki, Rza müəllimin yaşındakı 0-ı si­lək. Elə Rza müəl­lim 7-dən başlasın, təzədən bir yetmişə qədər gəl­sin. Rza müəl­lim çox mənalı bir ömür yaşayıb. 70-i yelə ver­­məyib, elə-belə də ver­məyib, elə veribdir. Rza müəllimə cansağlığı, uzun ömür, bun­dan sonrakı işlərində də bax elə be­ləcə davam et­məsini arzulayıram.

**Muxtar Kazımoğlu:** Növbəti çıxış üçün sözü Əli Şa­mi­lə verək.

**Əli Şamil:** Naxçıvanda “Şərq qapısı” qəzetində iş­lə­yən­də Bakıya da ildə bir-iki dəfə gəlirdim. Onda çalışırdım ki, Azərbaycan Elmlər Akademiyası Nizami adına Ədəbiyyat İns­titutunun Folklor şöbəsinə də baş çəkim. Göyçədə do­ğul­du­ğumdanmı ya nədənsə folklora meyilli idim.

Jurnalistika fakültəsində oxuduğum illərdə bizi qə­zet­lə­rə, radio və televiziyaya, filologiya fakültəsində bir patokda oxu­­duğumuz tələbələri isə rayonlara folklor, dialekt top­la­ma­ğa göndərirdilər. Mən rayon qəzetlərinə təcrübəyə gön­dərilən­də də, kəndimizə gedəndə də folklor nümunələri toplayaraq gə­tirib bizə şifahi xalq ədəbiyyatından dərs deyən müəlli­mi­miz Vaqif Vəliyevə verirdim.

Naxçıvanda qəzetdə işləyəndə də getdiyim yerlərdən folk­lor nümunələri toplayırdım. Akademiyanın Folklor şöbə­si­nə gə­ləndə də ən çox Elxan Məmmədli, İsrafil Abbaslı, Mi­rə­li Seyi­dov­la söhbət edərdim. Onda Rza müəllimi də görür­düm. Sakit, öz işi ilə məşğul olan, necə deyərlər başını qal­dı­rıb kənardakılara bax­mayan Rza müəllim mənə ada­ma­yovuş­maz təsiri bağışlayırdı.

Bakıya köçəndən sonra Folklor İnstitutunda işləyəndə gör­düm ki, Rza müəllim necə millətsevər bir insandır. Onunla söh­bətlərimiz əsasən 1920-1930-cu illərlə bağlı olur. Rza müəllim əski əlifbanı gözəl bilir və böyük həvəslə arxivlərdə ça­lışır. XX yüzilin birinci yarısında yaşamış ədəbi simaları, on­­­ların yaradı­cı­lı­ğını Rza Xəlilov kimi bilən araşdırıcıları bar­­­maqla saymaq olar.

Rza müəllim səmimi bir insan olmaqla yanaşı faktlara sə­bir və dözümlə yanaşan araşdırıcıdır. O, burulğanlı 20-30-cu illərdə ədəbi şəxsiyyətlərin bir-birinin əleyhinə yaz­dıq­la­rı­na rast gələndə tez özündən çıxıb əsəbiləşmir. Sakit və səbirlə ya­zanın şəxsiyyətini, onun dövri mətbuatda çap olunan mə­qa­­lələrini tapıb oxuyur. Sonra oxuduqlarını dövrün abu-ha­va­sı ilə müqayisə edərək nəticə çıxarır. Müəlliflərin ziddiyyətli mə­qalələrini də normal qarşılayır.

Çünki həmin yazılara bugünkü oxucunun, vətəndaşın gö­­zü ilə baxmır. Elə bil ki, məqalənin yazıldığı dövrə enir, hə­min zamanın ağrısını-acısını yaşayır.

Bir-birini mətbuatda kəskin tənqid edən, bəzən də qələm dost­larının məhvinə yol açan məqalələr yazanlara haqq qa­zan­­dırmır. Onları zamana aludə olduqlarına görə qınayır. Bü­tün bun­ları əski əlifbadan latın əlifbasına çevirib çapa ha­zır­la­dı­ğı kitab­lara yazdığı ön sözlərdə, izah və şərhlərdə də aydın görmək olur.

Mən baxıram ki, 20-ci illərdə bu insanların çoxunu bi­zim tanıdığımız, hörmət etdiyimiz ən böyük şəxsiyyətlər mil­lətçi deyib, millətin qaymaqlarını məhv ediblər. Aradan bir az ke­çəndən sonra onların özü millətçiyə çevriliblər. Adam təəccüb edir ki, necə oldu ki, bu adamlar bu 10-15 ilin içində bu cür dəyişdilər. O adamlardan söhbət düşəndə, ad­larını unut­duğum şəxsləri yada salanda əlbəttə ki, Rza müəl­limə mü­raciət etməli oluruq. Rza müəllim canlı ensik­lo­pe­diya kimi hə­min məsələlərə aydınlıq gətirir. Və onun mən­dən üstün cə­həti odur ki, o, çılğınlıq etmir. Çox sakit, müla­yim şəkildə ha­mı­sının zamana, dövrə uyğun qiymətini verir. Sizə buna görə tə­­şəkkür edirəm. Arzu edirəm ki, o dövrlə bağlı sizin kitabınız çap olunsun, gələcək nəsillər də o dövrü yaxşı anlasınlar.

**Muxtar Kazımoğlu:** İndi isə söz şair Adil Cəmilindir. 60 yaşlı Adil Cəmil 70 yaşlı Rza müəllim haqqında görək nə deyir.

**Adil Cəmil:** Rza müəllim, sizin portretinizi o qədər gö­zəl cızdılar ki, rəssama heç ehtiyac yoxdur. Mən də bütün de­yi­lənlərə qoşuluram. Rza müəllimə yanaşmada elə maraqlı mə­qamlar var ki, mən də onlardan danışmaq istəyirəm.

Folklor İnstitutuna gəldiyim vaxtdan Rza müəllimi ya­xın­dan tanımışam. Rza müəllimin atasını ondan da əvvəl tanı­mı­şam. Bəlkə indi də ondan daha yaxşı tanıyıram. Ata­nızın şeir­ləri çox lirik, emosional şeirlərdir. Zeynal Xəlil Azər­bay­can ədəbiy­yatının çox görkəmli simalarından biridir. Təbii ki, Zey­­nal Xəlil bütün Azərbaycana, türk dünyasına bəllidir. Bu gün Rza Xəli­lo­vun Folklor İnstitutunda işləmə­yinin bizim üçün böyük əhə­miy­yətini hiss edirəm. Azər­baycanın mənəvi mə­­dəniyyəti deyilən zəngin irsimiz demək olar ki, ərəb əlif­ba­sı­na bürünüb qalıb. Bu əlifbada hələ də üzə çıxarılası bir çox də­yərlərimiz var ki, bu yöndə sizin çox böyük əməyiniz, xid­mə­­tiniz var. Siz həm də gö­zəl mətn­şünassınız. Mətnlə iş­lə­mək, sözlə davranmaq hər adama nəsib olmayan bir qa­biliy­yət­dir, istedaddır. Mən sizə ağ­rıyıb-acımamağı arzu edirəm. Yet­mişin üstünə bir yetmiş də gəlsin. Təbrik edirəm! Mən sizə bir qələm hədiyyə vermək istəyirəm, qələminiz iti olsun de­yə! (Hədiyyəni təqdim edir).

**Muxtar Kazımoğlu:** Son olaraq şöbə adından sözü Afaq Xürrəmqızına verək.

**Afaq Xürrəmqızı:** 10 il öncə Rza müəllimin 60 yaşı ta­mam olanda onun haqqında kiçik bir yazı yazmışdım. Ora­da onun tərcüməçilik fəaliyyətini, elmi fəaliyyətini, pedaqoji fəaliy­­yətini bacardığım qədər işıqlandırmışdım, onu bir alim kimi dəyərləndirmişdim. 2004-cü ildən ötən bu 10 il isə mənə Rza müəllimi bir insan kimi tanımağa imkan verdi. Əvvəla, Rza müəllim bizim üçün bir şöbə müdiri deyil. Qız­ların adın­dan da deyirəm ki, Rza müəllim bir dostdur. Bütün şöbə iş­çilə­rinin dostudur. Çünki biz Rza müəllimə istər mad­di, istər mə­nəvi, istər fiziki problemlərimizi danışıb hər za­man ondan məs­ləhət, dəstək ala bilərik. Rza müəllim elə bir insandır.

Rza müəllim çox gözəl övladdır. Bu müddət ərzində, bu 10 ildə mənim gördüyüm, hər gün şahidi olduğum o oldu ki, Rza müəllimin anasına qarşı xüsusi bir məhəbbəti var. Ata­sı­nın xatirəsinə hörməti, anasına məhəbbəti var. Onların ara­sın­da­kı münasibət elə bil 4 yaşlı oğlan uşağı ilə 20 yaşlı ananın ara­sındakı münasibətdir. Onların məhəbbəti çox təmiz idi, çox səmimi idi. O, hər gün işə gələndə mənə Zəkiyyə müəl­li­mə­­nin səhhəti haqqında danışırdı.

Rza müəllim çox gözəl ailə başçısıdır. Onun ailəsini ta­nı­yan bir adam kimi deyə bilərəm ki, o, həddindən ziyadə qay­­ğıkeş insandır. İstər həyat yoldaşına, istər qızlarına, istər nə­vələrinə qarşı çox qayğıkeş bir adamdır.

Rza müəllim əsl insandır, dostdur. Yəni, hər zaman mü­raciət edə biləcəyimiz dostdur, insandır. Bir hadisəni deyim. Ke­çən il mənim atam rəhmətə gedəndə o, mənə çox mənəvi da­yaq oldu. Mən işə çıxandan sonra demək olar ki, hər gün işə gələndə o, mənə nə isə gətirirdi. Konfet, mürəbbə, şirniyyat və s. Mən də zarafatla deyirdim ki, Rza müəllim, siz də mə­nim bu acılı günlərimi şirinləşdirmək istəyirsiniz. Əgər söz ilə deyə bilmirdisə də, hərəkəti ilə, jestlə insanın kefini açmaq istəyirdi.

Rza müəllim elə bir adamdır ki, ona hər hansı bir prob­le­mi danışanda, biz unutsaq belə, o gecəni yatmayıb onu dü­şü­nür və çıxış yollarını tapır. Rza müəllim adamların prob­le­mi ilə yaşayan bir insandır. Rza müəllim əsl insan, əsl dost­dur. Rza müəllim haqqında sözümü Nazim Hikmətin ona ya­ra­şan üç misrası ilə bitirmək istəyirəm.

Mən bir insan,

Təpədən dırnağa iman,

Təpədən dırnağa kavğa

Hasret

Ümiddən ibarət

Bir insan!

Şöbə adından sizə hədiyyə təqdim etmək istəyirik.

70 yaşınız mübarək olsun! (Hədiyyə təqdim edilir).

**Muxtar Kazımoğlu:** Əziz dostlar, çox gözəl məclis ol­du. Afaq xanımın da çox gözəl çıxışını eşitdik. Biz mü­da­fiələrdə Afaq xanımın quru-quru sənəd oxumağının şahidi olur­duq. Amma Afaq xanım, ilk dəfədir ki, bu otaqda belə hərarətlə danışır. Bu hörməti qa­zan­maq hər adama qismət olmur. Arzu edək ki, bu məhəbbətin üzərinə bir o qə­dər də mə­həb­bət gəlsin. Yəqin ki, belə də olacaq, çünki Rza müəl­lim elə bir insandır ki, onu sev­məmək qeyri-mümkündür. Rza Xəlilov insanlara zərif, in­cə münasibəti ilə, əsəbiləşəndə belə əsəbiliyi büruzə ver­mə­mək mədəniyyəti ilə bir örnəkdir. Rza müəllimə yeni ya­ra­­dıcılıq uğurları, həmişə belə mə­həb­bətin içində dənizdə üzən kimi üzməyi arzulayıram.

***8 dekabr 2014-cü il***

**Paşa ƏFƏNDİYEV**

**filologiya üzrə elmlər doktoru,**

**professor, əməkdar elm xadimi**

**RZA MÜƏLLİM**

Mən onu belə çağırıram. Rza Xəlilovu mən Folklor İns­ti­tutundan tanıyıram. O zaman hələ institut yaranmamışdı. D­ə­də Qorqud elmi-mədəni mərkəz adlanırdı. O vaxt mən ora­ya getmirdim. Pedaqoji İnstitutda Azərbaycan ədəbiyyatı ta­ri­xi kafedrasının müdiri idim. Kafedrada 6 professor var idi, çə­tin idarə olunurdu, vaxtım olmadığına görə oraya gedə bil­mir­dim. Birdən kafedranı mənim əlimdən aldılar. Asudə vaxtım çox oldu. Elə bu zaman böyük alimimiz, mərhum Yaşar Qa­ra­yev mənə evə zəng çaldı. Dedi ki, Paşa müəllim xahiş edirəm heç olmasa həftədə bir gün Mərkəzə gedib bir-iki saat otu­rum. Onda mən sevimli tələbəm Mahmud Allahmanlıya de­dim ki, gəl oraya gedək. Getdik, əməkdaşların lap çox gur ol­du­­ğu otağa daxil olduq. Mədəni mərkəzin direktoru bizim keç­miş tələbəmiz Hüseyn İsmayılov idi. O, bir tərəfdə otur­muş­du, başını qaldırmadan astadan dedi ki, nəhayət Paşa müəllim də gəldi. Mən tez bir zamanda Mədəni mərkəzə isi­nişdim. Hər həftə beşinci gün saat 10-da gəlib saat 2-3-də ge­dir­dim. Dədə Qorqud mərkəzinin hər bir işində iştirak edir­dim. Xüsusilə, Mərkəzin elmi sovetində məsləhətlərimi əsir­gəmirdim. Böyük bir konfrans keçirildi, Novruz bayramına həsr olunmuşdu. Mən də məruzəçilərdən biri idim. Məruzənin əl­yazmasını məndən aldılar, onun taleyindən xəbərim olmadı. Disser­tasiya müdafiəsində yaxından iştirak edirdim. Məsələn, Hü­seyn İsmayılovun doktorluq dissertasiyasının mü­za­ki­rə­sin­də yaxından iştirak etdim. Çıxışım “Dədə Qorqud” jurnalında çap olundu. Məni professor İsrafil Abbaslının “Azərbaycan folk­loru” şöbəsinə götürdülər. Rza Xəlilov da həmin şö­bədə idi. Ona görə də biz tez-tez görüşür, folklorumuzun müx­təlif sahələrinə aid problemlərdən söhbət açırdıq. Mən dos­tum, qardaşım Rza haqqında nə deyə bilərəm. İşgüzar, is­ti­qanlı, mehriban, diqqətli, cəfakeş və sairə onun xü­su­siyyə­tin­dəki əsas cəhətlər idi.

Bir gün bizim hamımızın müəllimi olan M.H.Təh­ma­sib mə­nə evə zəng elədi. Dedi ki, Paşa müəllim mən sizə de­miş­dim ki, şöbənizdə ərəb nağılları haqqında dissertasiya ha­zır­la­nır. İndi o, hazırdır. Xahiş edirəm onun opponentliyini qə­bul edin. Əlbəttə, mən məmnuniyyətlə bu təklifi qəbul elə­dim. Disser­tasiya xoşuma gəldi, yaxşı bir rəy yazıb müəllifi Rza Xə­lilova təqdim elədim. Rza müəllim çox uğurla disser­ta­­­si­ya­nı müdafiə elədi. Mən birinci opponent idim. İkinci oppo­nent Aida İmamquliyeva idi. O da dissertasiyanı bə­yən­miş­di, yaxşı təh­lil apardı, yüksək qiymətləndirdi. Rza Xəli­lo­vun disser­ta­si­ya­sı folklorşünaslığımızda yeni hadisə idi, ori­ji­nal əsər idi. Mən də onu yüksək qiymətləndirmişəm. Sonda be­lə bir kiçik qeyd­lə rəyimi tamamlamışdım: Rza Xəlilov özü­nə tələb­kar­lıq­la yanaşan diqqətli tədqiqatçıdır. Əsər üzə­rin­də illərlə iş­lə­yib. Dünya folklorşünaslığında bu problemin qo­yuluşunu öy­rə­nib. Folklorşünaslığımızda ilk dəfə ərəb və Azər­baycan na­ğıl­la­rının oxşar, fərqli cəhətlərini aydın­laş­dı­ran, tipoloji ya­xın­lığı göstərən yaxşı bir əsər yazmışdır.

Folklor İnstitutunda müdafiə şurası yaradılmışdı. Onun səd­ri Hüseyn İsmayılov, həmsədri də mən, elmi katibi isə Rza Xə­lilov idi. Çox səliqə ilə işləri idarə edirdik. Ən çox zəhmət Rza Xəlilovun öhdəsinə düşürdü. Elə oldu ki, Hüseyn mü­əllim xəstələndi, dissertasiyaların isə çox qızğın müdafiəsi gün­ləri idi. Bütün ağırlıq Rza Xəlilovun və bir də mənim öh­də­mə düşdü. Rza müəllim çox səliqə, ehtiyatla işləri ha­zır­la­yıb Sovetə çıxarırdı, sənədləri çox diqqətlə yoxlayırdı. Mü­əyyən bir vaxtda biz bu işin öhdəsindən gəldik. Yenə də əsas zəh­mət Rza müəllimin üzərinə düşürdü. Onun səliqə və iş­gü­zar­lığı bizi çox razı salırdı.

Rza müəllim zəhmətkeş alimdir, əsl folklorşünasdır. Xalq ədəbiyyatı əsərlərinin çox incəliklərini dərk edir və bu nü­munələr üzərində müşahidələr aparır. Çox zamanlar Rza mü­əllim çox dəyərli, alicənab bir işlə məşğuldur. Məlumdur ki, hələ XX əsrin əvvəllərində bizim folklor əsərlərimiz ya mət­buat səhifələrində çıxıb yaxud da kitabça halında işıq üzü gö­rüb. Rza müəllim ərəb dilinin bilicisidir. Özü də ərəb əlif­ba­sı ilə ən çətin, mürəkkəb qaynaqları oxuya bilir. Mən bunu onun bir alim, folklorşünas kimi ən əhəmiyyətli cəhətlərindən biri he­sab edirəm. Həm XX əsrin əvvəllərindən çap olunan kitab­lar və həm də 30-cu illərdə repressiyaya uğramış böyük folk­lorşünaslarımızın kitabları indi nadir nüsxəyə çevrilib. Onları yalnız ayrı-ayrı şəxslərin evlərindən, kitabxanalarından tap­maq mümkündür. Məsələ burasındadır ki, bizim gənc folk­lor­şünaslarımız ərəb əlifbasını oxuya bilmir, onların bu ki­tab­la­ra əli çatmır. Rza müəllim lütflə onları latın qrafikasına çe­vi­rib gənclərin ixtiyarına verir. Bu çox alicənab işdir və həm də mən deyərdim ki, xeyriyyəçilikdir. Çünki bizim hamımızın qardaşımız Rza Xəlilov bu işləri tamamilə təmənnasız həyata keçirir. Beləliklə, bizim folklorşünaslıq elmimizi zən­gin­ləş­di­rir. Bu kitabların adlarını mən çəkmirəm, çünki Rzanın həm­kar­ları bu barədə geniş danışacaqlar.

Əzizim Rza, mən heç vaxt düşünməzdim ki, sənin 70 ya­şın var. Ulu Tanrı hamımızdan yaxşı görür və kəramətini əsir­gəmir. Rza müəllim xüsusilə indiki vaxtda, Azərbaycan xal­­qının Folklor İnstitutu kimi məbədi olduğu vaxtda şəxsən sən xalqımıza od və su qədər lazımsan. Mən çox sevinirəm ki, sə­nin sorağın hazırda həm də bizim milli məbədimiz olan Əl­yaz­malar İnstitutundan gəlir. Unudulmaq qorxusu olan vaxtilə Azərbaycan xalqının dimağından süzülən əsərlərə yeni, ikinci həyat vermək üçün Sənə cansağlığı, daha böyük enerji, Sənin şəxsiyyətində olan mehribanlığın, işgüzarlığın, qayğıkeşliyin, is­tiqanlılığın həmişə var olduğunu və daha da zənginləşməsini Ulu Tanrıdan arzu edirəm. 70 yaşın mübarək, əzizim. Səni qu­­caqlayıram və öpürəm.

Səni çox istəyən və gördüyün səmərəli işlərini qiy­mət­lən­dirən Paşa müəllim.

***20 dekabr, 2014-cü il***

**Mahmud ALLAHMANLI**

**filologiya üzrə elmlər doktoru, professor, B.Çobanzadə adına Ukrayna respublika**

**mükafatı laureatı**

**FOLKLORŞÜNAS RZA XƏLİLOV**

Folklorşünas Rza Zeynal oğlu Xəlilovla bağlı düşün­cə­lə­rimi bölüşərkən yadıma Platonun elm adamları haqqında de­diyi bir fikri gəldi və yazımı da onunla başlamağı qərara al­dım. O deyirdi: “Elm sahiblərini elmlərinin çoxluğu ilə deyil, əməl­lərinin faydalılığı, əxlaqlarının saflığı və işlərinin xeyir­xah­lığı ilə sınaqdan keçir”. Göründüyü kimi, böyük alim bu dü­şüncələrində üç istiqaməti, əməl faydalılığı, əxlaq saflığı və iş xeyirxahlığını xüsusi olaraq vurğulayır. Və böyük filosofun yaşadığı zamanın hadisələri müstəvisində diqqət yetirdikdə məsələnin mahiyyəti bir qədər də böyüyür. Bizim bugünkü za­manımızda ehtiyacında olduğumuz və daha çox ar­zu­la­dı­ğı­mız da budur. Cəmiyyətin mizan-tərəzisinin pozulduğu, yu­xa­rı­dan-aşağıya, aşağıdan-yuxarıya riyakarlıqla dolu ol­duğu bir vaxt­da insanlar çörəkdən, sudan da çox səmimiyyətə, yax­şı­lı­ğa, sözün həqiqi mənasında böyük olana ehtiyaclıdırlar. On bi­rinci yüzilliyin görkəmli sənətkarı Ə.Yügnəkli “səxa gö­lü­nün qaynaqları qurudu, dəniz cəfa ilə coşub daşdı” deyirdi. Hör­mətli Rza müəllim, bu gün həmin “səxa gölünün qay­naq­la­rının quruması, dənizin cəfa ilə coşub daşması” sözün hə­qi­qi mənasında əndazədən çıxmışdır. Ona görə də sizi bir ziyalı ki­mi təhlil etmədən öncə bir sıra giley-güzarımı, na­razı­lıq­la­rı­mı da deməyi zəruri bilirəm. Çünki siz bizim sevimli şairimiz Zey­nal Xəlilin oğlusunuz. Varlığınızda gəzdirdiyiniz xe­yir­xah­lıq, insanlara kömək əli uzatmaq istəyi, ümid yerinə çev­ri­lə bilmək duyğusu məni bunları deməyə vadar edir.

Eşitdim bu günlərdə yetmiş yaşınız tamam olmuşdur. Dü­şüncələrimi və kitabları vərəqlədim. O yetmiş ilin bir par­ça­sı qədərində sözümü deməyi qərara aldım. Fikrimcə, yetmiş yaş ağsaqqallıq, müdriklik yaşıdır. Mənə belə gəlir, siz elə er­kən yaşlarınızdan, həyatı, dünyanı dərk edən vaxtlarınızdan bu böyüklüyü qazanmısınız. Böyük olaraq ona doğru irəli­lə­mi­siniz. Daha doğrusu, içinizdə olan dəyərləri, sevgini, böyük əx­laqı bir keyfiyyət olaraq yerinə qoymusunuz. Bunların da­şı­nı­şını, Rza müəllim, sizdə bir gen yaddaşı kimi başa düşürəm. Çünki elə insanlar var, o yetmiş yox, yeddi yüz il də yaşasa, yenə çirkablardan, qüsurlardan təmizlənə bilməyəcək. Heç bu ağlına da gəlməyəcək. Belələri qocalır, ancaq ağ­­saq­qal ola bil­mir. Bütün bunları görəndə və müasir cəmiyyə­ti­mi­zin içə­ri­sində yaşayanda düşünürəm ki, nə yaxşı ki, tanrı insanlara iki yüz, üç yüz və daha çox ömür verməyibdir. Onlar insan və in­sanlıq üçün hansı bəlaları törədərmiş? Bunları fikirləşəndə adam az qalır dəli olsun. Yaxşı ki, siz və sizin kimilər bu dün­ya­­da var. Bu gün Azərbaycanda və bütünlükdə dünyada tə­bi­ətin, insanlığın ekoloji tarazlığının pozulması prosesi gedir. Ha­mımız da bu və ya digər dərəcədə onun iştirakçısıyıq. Mə­nəviyyatın ekologiyasının isə üz tutacağı yerlər var. O siz və sizin kimilərdir.

Rza müəllim, mən sizi səksəninci illərin ortalarından ta­nı­­­yı­ram. Səhv eləmirəmsə, 1984-cü ildən. Fərqi yoxdur. An­caq sizlə tanışlığımın tarixi otuz il və ona yaxındır. Bu az vaxt de­yil, xalq dili ilə desək bir igidin ömrüdür. Sizin sə­mimiyyə­ti­nizi, xeyirxahlığınızı, insanlara əl tutmaq, köməklik is­təyi­ni­zi həmin vaxtlardan görmüşəm və getdikcə daha yaxından ya­şa­mışam. Ətrafınıza münasibəti, sizin qarşınıza çıxana nə qə­dər səmimiyyət göstərdiyinizi bir yox, bəlkə də yüz dəfələrlə gö­rüb eşitmişəm, canlı şahidi olmuşam. Bu gün məmur öz­ba­şı­nalığında cəmiyyət inildəyir, sındırılır, adamlar içindən məhv edilir. Min illər boyu ulularımızın formalaşdırdığı də­yər­­lər sarsıdılır. İnsanların içini ümidsizlik sarıyır. Ancaq məm­ləkətimizdə vətən, xalq sevgisi ilə yanıb yaxılan, ömrünü çı­raq edən insanlar, ziyalılarımız var. Siz də onların sı­rasın­da­sı­nız. XIX əsrin son rübündə və XX əsrin əvvəllərindəki zi­yalı ordusu gözlərim önünə gəlir. H.Zərdabi, M.Mah­mud­bə­yov, S.M.Qənizadə, T.Bayraməlibəyov, Ö.F.Nemanzadə, C.Məm­­­­məd­quluzadə, R.Əfəndiyev, S.S.Axundov, Y.V.Çə­mən­­­­zəminli, A.Səhhət, M.Hadi, A.Şaiq, B.Çobanzadə, Ü.Ha­cı­­bəyov, H.Zeynallı, V.Xuluflu, E.Sultanov, M.Ə.Rəsulzadə, Ə.Hüseynzadə, Ə.Ağayev və onlarla başqaları. Bunlar bizim şə­rəf, örnək və iftixar tariximizdir. Əməlləri, fəaliyyəti, is­tək­ləri, milli düşüncələri ilə örnəkdir. Sabaha gedən yolumuzu mü­əyyənləşdiriblər. İndi ən məsuliyyətlisi və əsas olanı bu mü­əyyənləşmiş yolu şərəflə davam etdirməkdir. Qoy o xalq­lar narahat olsunlar ki, keçmişi qaranlıqlarla doludur. Öy­rə­nə­cək və öyrəniləcək, üz tutacaq keçmişi yoxdur.

Rza müəllim, siz bir uşaq sevincinə uşaq qədər sevinən, kə­dərinə uşaq qədər ağrıyan, kövrələn adamlardansınız. Elə o köv­rəkliyin dəfələrlə də canlı şahidi olmuşam. Və belə dü­şün­mü­şəm ki, siz bir qarışqanın belə xatirinə dəyməyən kəs­lər­dən­siniz. Ürəyiniz ovcunuzun içindədir. Bütün tərəfləri ilə gö­rünür. Bu məsələnin bir tərəfidir. Onun ikinci tərəfində folk­lorşünas kimi gördükləriniz dayanır.

Folklor və folklorşünaslıq dedim. Fikrimcə, Azərbaycan xal­­qının, eləcə də türk xalqlarının milli mənəvi mə­də­niyyə­tin­dən böyük sərvəti yoxdur. Bütün olanların, yeraltı, yerüstü maddi sərvətlərin bir sonu olur. Lakin folklor xalqın yol, əx­laq, davranış, milli kimlik yoldaşıdır. Bu gün böyük-böyük bi­nalar ti­kilir, layihələr həyata keçirilir. Abidələr ucaldılır. Se­vi­nirik. Bun­­lar lazımdır və alqışlayırıq. Ancaq ən böyük abidə bir kö­nül ziyarət etmək, bir kimsəsizin əlindən tutmaq, bir aca çö­rək ver­məkdir. Xalqımızda bu dəyər göstəricisidir. Və bir ali key­fiyyət olaraq dəftərimizdə, kitabımızda, bizdən əvvəlki nə­sil­lə­rin əxlaqında, davranışında yaşanır. Aşağılar bunu edir­lər. Yu­xa­rılarda bunu axtarmaq çox çətindir. Mənə belə gəlir yu­xa­rı­dan bunlar görünmür. Aclıq, səfalət, insanların bir qis­mət çö­rək üçün hansı acıları yaşaması unudulubdur. Ona görə də bir mə­mur qapısına yaxınlaşmaq olmur. Qapılarında açıl­ma­sı müm­kün olmayan qalalar qurublar. “Sim-sim”dəkilərə bən­zə­yir. Özləri haqqında mif yaratmaqla məşğuldurlar. An­caq mif sı­nanda görürsən ki, bunlar binəva vətənə nələr et­mə­yiblər. Bun­lardan qurtuluşun yolu mənəviyyatda gedən və bəlkə də dü­şünülmüş şəkildə aparılan eroziyanın qarşısını al­maq­dır. Bu­nun isə yenə ağırlığı cəmiyyətin, ziyalının üzə­rin­də­dir.

Hörmətli Rza müəllim, siz folklorşünassınız və hə­ya­tı­nı­zın böyük bir hissəsini xalqımızın nəğmə, bayatı, atalar, sö­zü, əfsanə, rəvayət, nağıl, dastan və s. nümunələrinin top­lan­ma­sı, nəşri və tədqiqinə həsr etmisiniz. Bu gün də həmin yol­dasınız. Mənim nəzərimdə bundan böyük şərəf və ləyaqət du­yu­lacaq iş yoxdur. M.F.Axundov yazırdı ki, əsl ləyaqətli, xe­yir­xah kəslər o kəslərdi ki, bütün hərəkət və davranışlarını və­tən­pərvərliyə uyğunlaşdırır. Rza müəllim, siz də məhz hə­ya­tı­nı­zı, folklorşünaslıq sahəsində etdiklərinizi birmənalı olaraq və­tənpərvərliyə hesablamısınız. Bu hər kəsə nəsib olmur. Azər­baycan folklorşünaslığı böyük inkişaf yolu keçmişdir. İlk əl­yazmadan bugünə qədərki inkişafına nəzər saldıqca ancaq və ancaq için qürur hissi ilə dolur. Bu xalqın nə qədər zəngin folk­lor mədəniyyəti olduğu bütün tərəfləri ilə aydın nəzərə çar­pır. Xalqımız oğuldan-qızdan, atadan-anadan gizlətdiyini nəğ­mədən, sözdən gizlətməyibdir. Nəyi varsa hamısını nəğ­mə, bayatı, əfsanə, rəvayət, nağıl və s. formada gələcəyə ötür­məyə çalışıblar. Fikrimcə, orta əsrlərin eləcə də ondan qədim döv­rün tarixini yazdıran hökmdarların yazdırdığı tarixdən da­ha dəqiq və aydın tarix xalqın dediklərindədir. Biz bununla sal­namələrin, mənbələrin, kitabələrin üzərinə kölgə salmaq is­tə­­mirik. Ancaq qənaətlərimizi təbii və doğru tarix anlamında de­yirik.

Azərbaycan rusların işğalından sonra əlləşdiyi müs­tə­qil­li­yə XX əsrin əvvəlində qovuşmuşdu. Lakin bolşeviklərin iş­ğal­çı siyasəti cümhuriyyətin müstəqilliyinə son qoydu. Tarix elə gətirdi ki, yenidən əsrin sonunda öz müstəqil dövlətimizi ya­ratdıq. Mənim üçün son iki yüzillik tarixə baxdıqda bun­dan böyük uğurumuz yoxdu. Yüz illər, min illər boyu xalqlar öz­lərinin dövlətini yaratmaq üçün dəridən-qabıqdan çıxıblar, oddan-sudan keçiblər. Nələrə getməyiblər. Ancaq arzu olaraq qa­lıbdır. Biz isə rus şovinizminin, məkrli düşmənlərin təh­did­lə­rindən çıxıb dövlətimizi qura bildik. Bu, ulu tanrının bizə əta­sıdır. Məsələ müstəqillik əldə etməklə bitmir, indi əsas olan onu qorumaqdır. Hərə öz işində bu məmləkətə bacardığı qə­dər xidmət etməklə ölkəmizi çıraqban edə bilərik. Siz bir folk­lorşünas kimi bu yoldasınız. Ancaq elələri vardır ki, əlin­də­ki səlahiyyət hüquqlarını aşmaqla bu müstəqilliyə nifrət et­dir­mək yolunu tuturlar. Əmin olmaq lazımdır ki, bu ol­ma­ya­caqdır.

Müstəqilliyimizin ən böyük uğurlarından biri xalqın mə­nə­vi mədəniyyətinə sahib durmaq duyğusunun aşılanmasıdır. Gö­rülən işlər bunun nümunəsidir. YUNESKO səviyyəsində aşıq sənətinin, muğamatın, Novruz bayramının qiy­mət­lən­di­ril­məsi, qeyri-maddi mədəniyyət abidələri siyahısına sa­lın­ma­sı və s. buna nümunədir. Bundan heç də dəyər etibarı ilə az ol­­mayan AMEA Folklor İnstitutunun yaradılmasıdır. Mənim nə­zərimdə bura məbəddir, ocaqdır. Müqəddəs olacaq yerdir. Ora­da əvəzsiz işlər gedir. Bəlkə bu gün biz onların lazımı qə­dər dəyərini verə bilmirik. Ancaq zaman, yaxın onilliklər bu iş­lərin nə demək olduğunu özü deyəcəkdir. Rza müəllim, folk­lor yolu atadan oğula olan yoldur. Ənənə və varislik yo­lu­dur. Başlanğıcı müqəddəslərin yazıya almaları, mülahizələri ilə qoyulmuşdur. Bura klassiklərimizin əsərlərindəki bəh­rə­lən­məni də əlavə etmək olar. Bizə yaxın olan zamanda M.F.Axun­­dov, H.Zərdabi, M.Mahmudbəyov, E.Sultanov, T.Bay­­ram­əlibəyov, R.Əfəndiyev, S.Hüseyn, Y.V.Çə­mən­zə­min­li, H.Zeynallı, V.Xuluflu, S.Mümtaz, H.Əlizadə və baş­qa­ları folklorun öyrənilməsinin yolunu müəyyənləşdirdilər. İndi AMEA-nın Folklor İnstitutu o yolun şərəfli davamçısıdır. Ora­da xalq ədəbiyyatına ömür həsr edən, can qoyan adamlar var. Siz də onlardan birisiniz. İnstitutun direktoru, AMEA-nın müxbir üzvü, filologiya üzrə elmlər doktoru M.İmanovun ya­rat­dığı mühit ancaq ideallara, xalq, millət sevgisinə kök­lə­nibdi. Mənə belə gəlir, maddiyyat, dolanışıq mənasında on­la­rın elə də qazandığı, əldə etdiyi bir şey yoxdur. Müasir cəmiyyətin sıxıntıları, çörək savaşı sanki onlara elə də çat­ma­yıb və bir başqa dünyanın adamlarıdır. Fikrimcə, bunun qay­nağı ancaq və ancaq xalq, millət və torpaq sevgisidir. Rza mü­əllim, o sevgini aşılayanlardan, göyərdənlərdən biri sizsiniz. M.H.Təh­masib, M.Seyidov, Ə.Axundov, V.Vəliyev, M.Hə­ki­mov, S.Paşayev, İ.Abbaslı, P.Əfəndiyev, T.Fərzəliyev və baş­qa­ları bu yolun işığını yandırdılar. Böyük S.Vurğun “hər qaya par­çası, hər məzar daşı, nəsildən-nəsilə bir yadigardır” de­yir­di. H.Arif “tütəklə uyuğub, sazla oyanıb, kamanla dil açıb öt­dü babalar” söyləyirdi. Onlara bizdən əvvəlkilər sahib durdu və sahib durmağın nümunəsinə çevirdilər. Siz, Rza müəllim, o məktəbin nümayəndəsisiniz.

İndi siz “Klassik folklor” şöbəsinə rəhbərlik edirsiniz. Bir qə­dər əvvəl həmin şöbənin müdiri sizin və mənim böyük hör­­mət bəslədiyimiz prof. İ.Abbaslı idi. Allah ona qəni-qəni rəh­mət eləsin. Folklora xidmət anlamında onun yeri əlçatmaz­lıq­dı. Mənim üçün İsrafil müəllim nümunə idi. Siz də nü­mu­nə­­siniz. Demək, Folklor İnstitutunun şərəfli ağırlığının bir his­sə­si sizin üzərinizdədir. Tale elə gətirib ki, xeyli vaxtdır bir­­gə ça­lışırıq və bundan məmnunluq duyuram. İnstituta gə­ləndə ilk ola­raq sizi görmək, hal-əhval tutmaq istəyi içimdə yaranır. Bu da təsadüfi deyildir. Əksinə zərurətdi, sizin sə­mimiyyətinizə, xe­yirxah­lığı­nıza, yanaşmalarınıza ehtiyacdır. Bütün həyatım bo­yu öyrən­məyə çalışdım və yenə də siz­lər­dən, sizin əha­tə­niz­də olanlar­dan öyrənmədəyəm. Buna görə minnətdaram.

Rza Xəlil oğlu, siz Bakı Dövlət Universitetinin şərq­şü­nas­lıq fakültəsini bitirmisiniz. Qahirə Universitetində təcrübə ke­çib (1966-1967) İraq, Suriya, Yəməndə tərcüməçi kimi fəaliyyət göstərmisiniz. Mənə belə gəlir, həmin ölkələrdə də Azər­baycanı, onun mənəvi dəyərlərini ləyaqətlə təmsil etmi­si­niz. Sizinlə qarşılaşan hər bir kəs əlidolu, böyük ümidlərlə, yax­şılıqlarla qayıdıbdır. Bu həyatınızın və fəaliyyətinizin bir tə­rəfidir. 1969-cu ildən AMEA-nın Nizami adına Ədəbiyyat İns­titutunun Folklor şöbəsində əmək fəaliyyətinə baş­la­mı­sı­nız. Düşünürəm bu uzun illər ərzində sizin folklor­şünas­lığı­mı­za gətirdiyiniz nələrdir. Cavabı birmənalıdır. Çox şey.

R.Xəlilov Azərbaycan folklorşünaslığında tipoloji araş­dır­­malara üstünlük verən tədqiqatçılarımızdandır. Azərbaycan və ərəb nağıllarının müqayisəli təhlili, özü də sehrli nağıllar əsa­­sında qəhrəman obrazlarının öyrənilməsi ciddi, həm də ki­fa­­­yət qədər maraq doğuracaq problemdir. Həmin araşdırmalar son olaraq bu istiqamətdə dissertasiyanın yaranmasına gətirib çı­­xardı (1989). Şərq bəşər sivilizasiyası üçün “ana qucağı” he­­sab olunmuşdur. Oksford universitetinin professoru vur­ğu­la­­yırdı ki, Şərq bəxşiş verən, Qərb isə bəxşiş alan olmuşdur. Qərb bu bəxşişlərdən bol-bol bəhrələnmişdir. Bu gün əsir ol­muş Şərq öz böyük mədəniyyəti ilə Avropanı əsir etmişdir. XVIII əsrin sonu XIX əsrdə yaranan bütün nəzəriyyələrin Şər­­­qə üz tutması məhz bu anlamda təsadüfi deyildir. Sehrli na­­ğıl­ların bu istiqamətdə araşdırılması təsadüfi yox, Şərqi, bö­­yük mədəniyyəti bilməkdən yaranmışdır.

Xalq ədəbiyyatı nümunələrinin toplanması, nəşri sa­hə­sin­də görülən işlər bir hissədir. Azərbaycanın ayrı-ayrı regi­on­larına eks­pedisiyalar etmək, el ağsaqqallarını, folklor bili­ci­lə­rini tapıb on­ların sinəsində gəzdirdikləri folklor örnəklərini yazıya almaq elə də asan iş deyildir. Bu, məsuliyyət, dözüm, sev­gi tələb edir. XIX əsrin sonu XX əsrin əvvəlləri və ondan sonra günümüzə qə­dər aparılan toplamalar bunun nümu­nə­si­dir. M.Mah­mud­bə­yov, T.Bayraməlibəyov, E.Sultanov, S.Müm­­taz, V.Xu­luflu, H.Əli­zadə, M.H.Təhmasib və s. bunun can­lı nü­mu­nə­sidir. Bu iş R.Xə­lilovun Dərbənd, Quba, Şirvan, Muğan böl­gə­lərinə eks­pe­di­siyalarında, apardığı toplama­la­rın­da uğurla da­vam etdirilir. “Aşıq Əsəd” (Bakı, Elm, 1979), “Cə­nubi Azər­bay­can ədəbiyyatı an­tologiyası” (folklor böl­mə­si), (Bakı, Elm, 1981), “Allah yıx­dı­ğı evi qızlar tikər” (O.Əli­­yevlə birgə), (Ba­kı, Yazıçı, 1994) ki­tab­lar, “Azər­bay­can və ərəb sehrli nağıl­la­rın­­da dualist ideyanın ək­si” (AŞXƏDT, III kitab, Bakı, Elm, 1977), “Azərbaycan və ərəb na­ğıl­larında müdrik oğlan”, (“Azər­­baycan folklorşünaslığı mə­­sələləri toplusu”, Bakı, 1989), “Azərbaycan və ərəb nağıl­la­rın­da obrazlar sistemi” (“Şərq filologiyası” toplu, 1993), “Azər­bay­can və ərəb nağıl­la­rın­da dualizm ideyası” (“Milli folk­lor” jurnalı, 1994, № 3) və s. məqalələr özünün mövzu aktuallığı ilə se­çilir.

Hörmətli Rza müəllim, Sizin gördüyünüz böyük işlərdə vur­ğu­­layacağı­m bir məsələ var və fikrimcə, bu daha əsas olan­­­dı. “Azərbaycan folklorunun ilkin nəşrləri” seriyasından et­­­­diklərinizi deyirəm. Folklor İnstitutunun və sizin (folk­lor­şü­nas İ.Abbaslı, A.Xürrəmqızı ilə birgə) bu istiqamətdə gör­dük­lə­riniz böyük savab işidir. Xalqın milli-mənəvi mədəniyyətinə sa­hiblikdən gələn məsələlərdir. Həmin işlərdən bəzilərinin adı­­nı sadalayıram: Mirzə Abbaszadə. “Arvad ağısı (bayatı, ha­­xışta, sevgi, laylay, qayınana-gəlin sözləri” (Bakı: Səda, 2004), Bəhlul Behcət. “Sarı Aşığın bayatıları” (Bakı, Səda, 2006), “Bayatılar və manilər” (Bakı, Səda, 2005), “Aşıq Qə­rib” dastanı” (Bakı, Səda, 2006), “Folklor çələngi” (Bakı, Nur­­­lan, 2008), “Atalar sözü” (Bakı, Səda, 2003), Hənəfi Zey­nal­­lı “Azərbaycan türk mahnıları haqqında” (Bakı, Səda, 2004), Hənəfi Zeynallı. “Azərbaycan tapmacaları” (Bakı, Elm və təhsil, 2013), Hənəfi Zeynallı. “Atalar sözü” (Bakı, Elm və təhsil, 2012), “Salman Mümtazın şəxsi fondundan folklor ma­te­­rialları” (Bakı, Nurlan, 2013), Vəli Xuluflu “El aşıqları” (Ba­­kı, Elm və təhsil, 2013), Vəli Xuluflu “Tapmacalar” (Ba­kı, Nurlan, 2013) və s. Bunlar demək olar XX əsrin əvvəl­lə­rin­­­də olan nəşrlərdi və yox olmaq təhlükəsi ilə qarşılaşmışdır. Siz onlara təzədən həyat verdiniz. Bizim ziyalılarımızın nə qə­­dər gərəkli işlər görməsini təkrarən folklorşünaslığımıza, zi­yalı mühitimizə göstərdiniz. Çünki bu gün elmə böyük bir hə­­qarət var. Heç kəs heç kəsin kitabını oxumaq istəmir. Olan­la­­rın böyük əksəriyyəti isə şüarçılıqdan o yana getmir. Lo­yal­lıq, liberallıq cəmiyyəti içəridən yeyir. Belə vəziyyətdə sizin və sizin kimilərin olması böyük hadisədir. Sizlər xalq sev­gi­sin­­dən yoğurulmuşlarsınız. Uğurlar, yaxşılıqlar Sizə.

**Ramil ƏLİYEV**

**filologiya üzrə elmlər doktoru, professor**

**ƏZİZ DOSTUM RZAYA**

Azərbaycan folklorşünaslığında iz qoyan görkəmli alim­lər­­dən biri də Rza Xəlilovdur. Rzanı 90-cı illərin əvvəl­lə­rin­dən tanıyıram. O, öz elmi fəaliyyətinə ərəb və Azərbaycan folk­­loru sahəsində başlamışdır. Müqayisəli folklor tədqi­qat­la­rı ilə məşğul olan alimin sonrakı elmi fəaliyyəti Azərbaycan folk­loru ilə sıx bağlı olmuşdur.

Rza Xəlilov eyni zamanda 20-ci illər folklorşünaslığının nailiyyət­lərinin tanıdılmasında da yaxından iştirak edir. O, ha­zır­da AMEA Folklor İnstitutunun Klassik folklor şöbəsinə mü­­vəffəqiyyətlə rəhbərlik edir. Bu deyilənlər onun elmi şəx­siy­yə­­tinin rəqəmlərlə bağlı hissəsidir. Yazmaq olar ki, onlarla ki­tabı, yüzlərlə məqaləsi çap olunub. Bunlar statistikadır. Sta­tis­­tikadan kənarda bir ayrı Rza Xəlilov da vardır. Asta yerişli, bə­­zən özünə qapanan, ağırtəbiətli Rza birinci Rzadan fərq­li­dir. Birinci Rza işgüzar alim tipidir. İkinci Rza mənim dost ki­­mi tanıdığım insandır. Rza şair oğlu olduğuna görə bəlkə bu qədər həssasdır. O, çox səmimi yoldaşdır. Yəqin ki, ondan in­ci­­yən bu vaxta qədər olmamışdır, olmayacaq da.

Rzanın asta-asta danışmağı var. Bu cür danışmaq ona ya­­raşır. Mən onu ayrı cür danışan kimi təsəvvür edə bil­mi­rəm. Rza çox mehribandır, o qədər mehribandır ki, bunun ona xe­­yiri düşündüyümdən də çoxdur. Əvvəla, bu mehribanlıq onu kollektivə sevdirir. İkincisi, onu dostlarına daha da doğ­ma edir.. Üçüncüsü, onun qədər mehriban insan görməmişəm. Dör­­düncüsü, beşincisi… Rza üçün əlçatmaz deyil.

Rza çox səmimidir. Rzadakı səmimilik mehribanlığın tə­­zahür formasıdır. Nəhayət, mənim dostum Rza nağıllardakı müd­­rik qocadır. Ağsaqqallıq onun boyuna biçilmişdir.

Rzanın özünəməxsus iç dünyası vardır. Hamını öz iç dün­­yasına buraxmaz. Şüşə kimi kövrəkdir. Kimdənsə inci­di­yi­­ni üzə vurmur, o, bağışlayan və rəhmlidir. Zənnimcə, me­lan­­xolik olmalıdır. Mən onu bu xasiyyətlərinə görə də bir az Ab­­dulla Şaiqə də bənzədə bilərəm. Mənə görə, XX əsrin əvvəl­­­lərinin Abdulla Şaiqi ilə XXI əsrin Rza Xəlilovunu üst-üstə düşən cəhətlər birləşdirir.

Rza 60 ilə 70 arasında nədirsə, 70 ilə 80 arasında da elə ola­­caq. İndi Rza dağ başında dayanan şahindir. Bu yaş art­dıq­ca – 70, 80 – Koroğlunun yaşla bağlı dediyi sözlər yada dü­şür.

Rzanın ömür yolu ata, baba, ağsaqqal döngələrindən ke­çə­­rək sabitləşib. Elə bil pirani qoca kimi folklordan gəlib Folk­­lor İnstitutuna düşüb. Bu piranilik onun sakit ömrünün hə­­lə çox olacağına, bizimlə birlikdə çalışacağına yol açır. Hə­mi­şə bu zirvədə qal, dostum Rza. Zirvədən aşağı baxanda illər bi­zi sıxmır, ona görə ki, mənalı həyat yaşayırsan. Səndən öy­rən­­məli çox şeylər vardır. Sən bildiyini əsirgəyən deyilsən. Mə­nim əsl insan haqqında düşündüklərimin oxşarısan.

Rza etiraf etməyi bacarır. O, etirafını dostlarına edir. Bir söz­­lə, mən onu belə görmüşəm, belə tanıyıram, belə də qa­la­caq.

**Seyfəddin RZASOY**

**filologiya üzrə elmlər doktoru, dosent**

**DÜNYAMIZI BƏZƏYƏN İNSAN**

Biz insanlar çox vaxt əldə etdiklərimizi, ümumiyyətlə “et­mək” bacarığımızı şəxsi hünərimiz sayırıq. Çox vaxt unu­duruq ki, çox şeyə görə ətrafımızdakı insanlara borcluyuq: ya­şa­mağı, yaratmağı onlardan öyrənirik. Bir sözlə – sözün hər mənasında bizi var edən həyat müəllimlərimizdir. Fəlsəfə doktoru, AMEA Folklor İnstitutu Klassik Folklor şöbəsinin mü­diri, nağılşünas, şərqşünas və nəhayət, sözün həqiqi məna­sında Böyük İnsan Rza müəllim – Rza Zeynal oğlu Xəlilov məhz belə bir həyat müəllimidir.

Həyat müəllimləri bizim məktəb müəllimlərimizdən fərq­lənir. Müəllimlik etmək məktəb müəllimlərinin vəzifə­si­dir: içindən gəlsə də, gəlməsə də. Ancaq həyat müəllimləri elə anadan müəllim doğulurlar. Onlar öz yaşam tərzi ilə başqa­la­rına həyat nümunəsi verirlər.

Rza müəllim haqqında həcmcə nə qədər yazılmasından asılı olmayaraq, bütün yazanlar onun haqqında, əslində, bir ki­tab yazır. Çünki o, əslində kitab-insandır. Oxunduqca bit­mə­yən, öyrənildikcə tükənməyən kitab.

Onun ömrü sözün hərfi mənasında mənim gözlərimin qarşısında yaşanır: işlədiyimiz otaqların qapıları üzbəüzdür. Hər səhər onu görmək, arada stolunun üstündə olan dadlı xur­malardan “xüms-zəkat” adı altında dadmaq bir zövqü-səfadır.

Rza müəllimin koridordakı seyfin yanına çəkilib bir siqaret çəkməyi isə ayrıca “müzakirə” mövzusudur. O, gün ərzində bir ədəd siqaret çəkir. Hər görən soruşur: “Rza müəl­lim, bəyəm siz siqaret çəkirsiniz?” Rza müəllim də cavab ver­məkdən yorulub, axır ki, siqareti tullayır.

O, çox kövrək adamdır. Bu kövrəklik artıq onun şəxsi keyfiyyəti olmaqdan çoxdan çıxaraq, bizim institutun mənəvi dəyərinə çevrilib. Yaşca çoxlarından, bəlkə də, hamıdan bö­yük­dür. Bu böyük insanın böyük qəlbi, bu qəlbin böyük köv­rəkliyi bizlər üçün insan kimi yaşamağın parlaq örnəyidir. Onu heç bir dünyəvi dəyərin arxasınca qoşan, ömür adlı ilahi neməti dünya adlı fani dəyərə dəyişən görməzsən. Rza müəl­lim mənəvi dəyərlər aşiqidir. Ömrünü bu dəyərlərlə yaşayıb və bu dəyərlər onun ömrünün bəzəyinə çevrilib.

Baza ixtisası baxımından ərəbşünasdır. Namizədlik dis­ser­ta­­si­yasını Azərbaycan-ərəb nağıllarının tipologiyasına həsr edib. Ona görə də həmişə elə güman edirdim ki, bugünkü məş­ğu­liy­yəti ixtisası ilə bağlıdır. Ancaq mən Rza müəllimi sonralar başa düşdüm.

O, ömrünü Azərbaycan folklorunun ilkin nəşrlərinin ara­sın­da keçirir. Milli Kitabxananın nadir kitablar fondunda işləyir. Ke­çən əsrin əvvəllərində, ya 30-40-cı illərində çap olunmuş, indi isə qəhətə çıxmış kitabları “Azərbaycan folk­lorunun ilkin nəşr­lə­ri” se­riyasından yenidən tərtib edərək çap etdirir. Bu kitablar bi­zim oxu dünyamıza sanki bir möcüzə kimi daxil olaraq, bizdən əv­vəlki nəsillərin necə böyük bir elmi-mədəni xəzinə yaratdığını gös­tərir. Rza müəllim kimi alim-qədirşünaslar olmasa, həmin mə­dəni irs tarixin qaranlıq səhifəsinə çevriləcək, adı olub, özü ol­ma­yan ədəbiyyata dönəcək. Lakin bu fəaliyyətin başqa bir tərəfi də var. Bu, Rza müəllimin iç dünyası, mənəviyyat aləmi ilə bağ­lıdır. O, öz fəaliyyəti ilə bizim milli yaddaşımızı bərpa edir. O yad­­daşı ki, biz özümüz də onsuz zamanla yox olub unudula bilərik.

Rza müəllim institutda uşaqdan-böyüyə hamının böyük bir sevgi ilə ünsiyyətdə olduğu insandır. Biz sizi sevirik, Rza müəllim. Sizə Allahdan bizlər naminə, elmimiz və mədə­niy­yətimiz naminə sağlıq dolu ömür diləyirik.

**Ağaverdi XƏLİL**

**filologiya üzrə fəlsəfə doktoru, dosent**

**RZA XƏLİLOV: DƏYƏRLİ ZİYALI VƏ**

**GÖZƏL İNSAN**

Rza Zeynal oğlu Xəlilov Azərbaycanın tanınmış ziya­lı­la­­­­r­ından, alimlərindən biridir. Lakin o alim kimi də, ziyalı ki­mi də, insan kimi də sözün ən dolğun və ən müsbət mə­na­sın­da hamıdan fərqlidir. Söhbət Rza Xəlilovdan gedəndə ilk növ­­bə­­də Azərbaycan ziyalısının nümunəvi bir siması göz­lə­ri­miz önün­də canlanır. Elə bir ziyalı ki, doğrudan da cə­miyyə­ti­mi­zin ona ciddi şəkildə ehtiyacı var. Çünki cəmiyyətimiz müx­tə­lif aşınmalara məruz qalıbdır, bir çox dəyərlər öz mə­nə­vi məz­­munundan məhrum olubdur, həm desakralizasiya pro­ses­lə­ri, həm sosial xarakterli sıxıntılar, hüquq, törə, vicdan və əx­la­qa dəyən zədələr haqq-ədalət, doğruluq, dürüstlük və halal­lıq kimi milli etik keyfiyyətlər işləkliyini xeyli dərəcədə zəif­lət­­mişdir. Cəmiyyətimiz kapitalizmə müstəmləkə dövrünün məhv etdiyi mənəvi dəyərlərin sınıq-salxaq qalıntıları ilə da­xil olub. İnsanlar özlərini maddi dünyanın əsirinə çeviriblər. Maddi kapital uğrunda amansız mübarizə insanları kiçildib, cı­lızlaşdırıb, millidən əyalətçiyə çevirib, haqq və ədalət duy­ğu­larını unutdurub, halallıq, iman və axirət haqqındakı hiss­lə­ri arxaikləşdirib. Amansız bir maddi kapital savaşında mə­nə­vi kapitalın önəmi də yaddan çıxıb. Belə bir şəraitdə insanın mə­nəvi dünyası onun mədəsinin miqyası və iştahının dərəcəsi ilə müəyyənləşir. Təəssüflər olsun ki, bizim milli zi­ya­lı­lı­ğı­mız bu şəraitin qurbanı olur və yaxşı halda xeyirxah bir yol­su­zun yolunu gözləmək məcburiyyətində qalır, rüşvətçi bir mə­mu­run mərhəmətinə sığınır.

Bir zamanlar padşah fərmanı ilə onun üçün müəyyən­ləş­dirilən təqaüdü ala bilməyən Füzulinin də gileyləndiyi sosial xa­rakterli məsələlərin Rza müəllimlə nə əlaqəsi olduğunu so­ruşa biləcəklərini də diqqətdə saxlamaq şərti ilə, bu dövrdən, döv­randan, dəhrdən və zamandan bəhs etməyimizin təsadüfi ol­madığını aydınlaşdıracağıq. Çünki zamanın amansız şərtləri yax­şı ilə yamanı bir-birinə elə qarışdırmışdır ki, onun ayırd edil­məsinə, analizinə və ayrılıqda dəyərləndirilməsinə ehtiyac vardır. “Fələk birəhm, dövran bisükun” olanda əgər “dost da bi­pərva” isə, o zaman doğrudan da “tale zəbun” olur. Ziyalı məh­rumiyyətlərinin milli ənənəyə yad olmayan təcrübəsi mü­asir dövrün də əsas mənəvi mənzərəsini müəyyənləşdirir.

Ziyalı kütləsinin əziyyət çəkdiyi mövcud şəraitdə mə­nə­vi bütövlüyü və tamlığı qorumaq az adama nəsib olmuşdur. Çün­ki biz özümüz bu hadisələrin iştirakçısıyıq və məhv olan zi­yalı nəslinin nümayəndələri içərisindəyik. Bizim ziyalımız üçün halal bir həyat yaşamaq imkanı təmin edilməmişdir. Hər kəs mövcud olmaq üçün yollar axtarmaq, tapa bilməyəndə ba­taq­lığda batmaq məcburiyyətində qalmışdır. Ortada bir yalan var və bu yalanı satan və alan var, onu alqışlayan, əl çalan var, eyni zamanda bu alış-verişin altında qalan var. Yenə də təəssüf olsun ki, ziyalının mövqeyi sonuncuya müvafiqdir.

Rza müəllimin aid olduğu nəsil zaman baxımından bir xey­li şanslı sayılmalıdır. Çünki Rza müəllimin özü sovet döv­rü­nün sabitlik şəraitində oxumuş və şərqşünas kimi önəmli bir ixtisasa sahib olmuş, ərəb ölkələrində uzun müddət işləmişdir. Müs­təqillik dövründə isə Türkiyədə universitetdə pedaqoji fəaliyyətlə məşğul olmuşdur. Bu fəaliyyət dövrü təkcə Rza müəllimin maddi baxımdan qorunmasında və sağ qalmasında de­yil, eyni zamanda dost-düşmən içində üzü ağ qalmasında da əhəmiyyətli rol oynamışdır. Ölkə xaricindəki fəaliyyət Rza müəl­limin dünyagörüşündə, hərəkət və davranışında öz iz­lə­ri­ni saxlamışdır. Rza müəllimin yüksək etikası, nəzakəti, incə dav­ranışı, mehriban və xeyirxah münasibəti onu fərqləndirən xüsusiyyətlər kimi diqqəti çəkir. İnanırıq ki, Rza müəllimin ma­­lik olduğu etik-əxlaqi dəyərlər onun olduğu hər yerdə Azər­­baycan ziyalısı haqqında xatirələrdə xoş təəssürat yarada bil­­mişdir. Şübhəsiz ki, bu müsbət təsəvvürün yaradılmasında Rza müəllimin gendən, qandan və candan gələn şəxsi key­fiy­yət­­ləri müstəsna rol oynamışdır.

Rza müəllimin təmiz və təvazökar təbiəti ilə könül dün­ya­sının Allah, insan, vətən və xalq sevgisinin nikbin ifa­də­sin­dən doğan xeyirxah niyyəti hər zaman birlikdə olmuş və sa­diq dostlar kimi bir-birini tərk etməmişdir.

Rza müəllimdən fərqli olaraq biz bir zaman “taksidən pa­­yıza düşən” postmodern lirik qəhrəman kimi universitetdən tam xaosun ortasına düşdük. Biz hələ yolun başında ikən, hə­ya­­ta yeni başladığımız zaman 70-i yelə vermiş sovet im­pe­ri­ya­sı süqut etdi. Biz müstəqilliyin sevinci ilə xaosda tərk edil­miş şəxsi taleyimizin nigarançılığını birlikdə yaşadıq.

Rza müəllim bizim nəslə nəsib olmayan halallıq şə­rait­in­də yaşayıb, yetişib və kamil bir insan olaraq milli mə­nə­vi də­yər­ləri öz şəxsində birləşdirib. Əlbəttə, bu dəyərlər böyük öl­çü­də Rza müəllimin nəsil və nəcabətindən gəlir. Amma Rza mü­əllim bu dəyərləri mexaniki olaraq daşımayıb, onları daha da zən­ginləş­di­rib. Çünki Rza müəllimin təmiz qəlbi, saf, sə­mi­mi xa­rakteri mə­nə­vi dəyərlərin onda yuva qurmasına im­kan ver­miş­dir.

Rza müəllim mal-mülk və sərvət həvəsində olmamışdır. Bu­nun əvəzində Rza müəllim böyük bir mənəvi sərvətə-in­san­ların sevgisinə sahib olmuşdur. Çıxışlarımdan birində mən Rza müəllimi könül dünyasının fatehi adlandırmışam. Yenə də o fi­kir­də qalıram. Bu mənada da Rza müəllim bizim zi­yalı­la­rı­mı­zın naxışıdır. Tanıdığım, bildiyim ziyalı insanlarla mü­qa­yisə etməli olsam Rza müəllimi mənəvi keyfiyyət cəd­və­lin­də Yaşar Qarayevlə, İsrafil Abbaslı ilə bir sıraya qoyardım. Eti­ka, kübar davranış, yüksək əxlaq, xeyirxahlıq, təva­zö­kar­lıq, əda­lət­lilik, ha­lallıq, doğruluq, dürüstlük və əlbəttə ki, ge­niş məlumat, dərin bilik, elmi təfəkkür və intellekt ba­xı­mın­dan Rza müəllim zi­yalı elitasının yüksək səviyyəsində layiq olduğu yeri tutur. Təəs­süf hissi ilə qeyd edim ki, mən ya yaxşı ta­­nımadığımdan, ya da əmin olmadığımdan bizim bizdən bö­yük ziyalı nəsli ara­sın­dakı müqayisələrimi genişləndirə bil­mi­rəm.

Bir çox hallarda bizim ziyalımız məmur olduqdan sonra nəf­sin əsirinə çevrilir, haqq-ədalət duyğusunu sürətlə itirir, gö­zü özündən başqasını görmür, qul haqqına girir, əlini harama uza­dır, beləcə gözlərimiz önündə kiçilir, cılızlaşır və çir­kin­lə­şir. Bu halda biz artıq nə ziyadan, nə ziyalıdan, nə də mənəvi də­yər konseptindən bəhs edə bilirik. Şükür ki, biz Rza müəlli­mi bu neqativ situasiyalarda görmədik. Rza müəllim həyatın hal­lal yolları ilə hərəkət edib, haqqı unutmayıb və daim ona doğru gedib.

Düşünürəm ki, cəmiyyətimizin Rza müəllim kimi gözəl in­sanlara ehtiyacı böyükdür. Çünki Rza müəllim mənəvi də­yər­lərimizlə cəmiyyətimizi zənginləşdirən, onu gələcək nəsil­lə­rə arxivdən və ədəbiyyatdan deyil, canlı həyatdan birbaşa çat­dıran nadir simalardan biridir. Onu eyni zamanda daşıdığı mə­nəvi dəyərlərlə birlikdə qorumaq, ziyalılığımızın zən­gin­li­yi­­ni mühafizə etmək lazımdır. Ona möhkəm cansağlığı və uzun ömür arzulayıram!

**İslam SADIQ**

**filologiya üzrə fəlsəfə doktoru**

**DÜŞÜNDÜKLƏRİM DÜZ ÇIXDI**

Həm bədii, həm də elmi yaradıcılıqla məşğul olan in­san­lar çox zaman əvvəlcə bir-birinin imzalarını tanıyırlar. Mən də Rza Xəlilovun özündən öncə imzası ilə tanış ol­mu­şam. Onun ərəb­şünas olduğunu, İraqda, Misirdə tərcüməçi iş­lə­diyini, ərəb nağıllarında qəhrəmanlıq mövzusunda disser­ta­si­ya yazdığını və s. bilirdim. Üstəlik Zeynal Xəlilin oğlu ol­du­ğu haqqında da dü­şü­nürdüm. Onun adının və soyadının tam ya­zılışı bu cür dü­şün­məyə əsas verirdi: Rza Zeynal oğlu Xə­li­lov!

Haqqında artıq yetərincə bilgim olan Rza Xəlilovun özü ilə ilk dəfə Folklor İnstitutunda görüşdüm. Elə ilk görüşdən də onun haqqında məndə xoş təəssürat yarandı. Əslində onun haq­qın­da düşündüklərim düz çıxdı. Hər bir söz adamının ya­zı­la­rın­da onun özünü görmək olur. Rza Xəlilovun da əvvəllər oxu­du­ğum yazılarında onun xarakterinin bir çox cizgiləri var­dı. Bun­lar da məndə müəyyən fikir doğurmuşdur. Rza Xə­lilo­vun sa­də­li­yi, mehribanlığı, istiqanlılığı, çoxlarında görmə­di­yi­miz təva­zö­karlığı onun haqqında məndə yaranmış ilk fikir­ləriy­­di.

Sonralar Rza müəllimlə tez-tez görüşdük, aramızda çox­lu söhbətlər oldu, bir çox məsələlər barədə fikirlərimizi bö­lüş­dük və beləcə bir-birimizi daha yaxşı tanıya-tanıya dostlaşdıq.

Rza müəllimin özümlə bağlı bir xeyirxahlığını heç vaxt unuda bilmərəm. O, Folklor İnstitutunda Müdafiə Şurasının ka­tibi idi. Mənim müdafiəmi nə yolla olur-olsun əngəlləmək is­təyirdilər. Hər addımda yoluma kötük dığırlayırdılar. İşi elə qur­­dular ki, mənim avtoreferatları rəsmi ünvanlara poçtla gön­dərməyimin son tarixi şənbə gününə düşdü. Şənbə günü də Folklor İnstitutu işləmirdi. Rza müəllim avtoreferatlara qol çək­məliydi. Mən ona zəng vurdum. Rza müəllim şənbə günü poç­ta gəldi. Avtoreferatlara qol çəkdi və mən onları gön­dər­dim. Bunu hər adam eləməzdi.

Rza Xəlilovun xidmətləri geniş və çoxsahəlidir. O, folk­lo­run toplanması, tərtibi, nəşri və araşdırılması ilə məşğul ol­muş­dur. Lakin Rza Xəlilov bunlarla yanaşı, elə bir iş gör­müş­dür ki, ondan ayrıca danışmaq lazımdır.

Bilirik ki, ötən əsrin iyirmi-otuzuncu illəri Azər­bay­can­da folklorun toplanmasının və nəşrinin qızıl dövrüdür. Həmin dövr­də onlarla folklor kitabları işıq üzü görmüşdür. Bu kitab­la­rın çoxu əski Azərbaycan əlifbasındadır. Hazırda elmlə məş­ğul olan gənclərin çoxu əski əlifbanı bilmir. Ona görə Azər­­­­baycan folklorunun ilkin nəşrlərindən istifadə etməkdə çə­tinlik çəkir­lər. Rza Xəlilov bu işin ağırlığından qorx­ma­ya­raq Azərbaycan folk­lorunun ilkin nəşrlərinin latın əlifbasına ke­çirilməsinə baş­la­dı və digər həmkarları, daha çox Afaq Xür­rəm­qızı ilə birlikdə az vaxtda onların çoxunu yenidən nəşr et­dirdi. İndi həmin ki­tab­lardan hamı istifadə edə bilir. Bu böyük bir xidmətdir.

Rza müəllim bu gün də öz elmi fəaliyyətini böyük hə­vəs­­lə davam etdirir. Ona cansağlığı və uzun ömür arzu­la­yı­ram.

***04 aprel 2015***

***Novxanı***

**Tahir ORUCOV**

**filologiya üzrə fəlsəfə doktoru, dosent**

**GÖZƏL ALİM, QAYĞIKEŞ İNSAN**

Ən böyük kəşf insanın özündə olanı tapmaqdır.

**(V.Şekspir)**

Dünya şöhrətli aktyor Çarli Çaplinin oğlanlarının ma­raq­­lı bir xatirəsi var. Onlar yazırlar ki, atamız çəkdiyi, özünün də baş rolda oynadığı, bütün dünyanı gülməyə və onun haq­qın­­da ürək dolusu danışmağa məcbur edən məşhur səssiz film­­lərini tez-tez evə gətirərdi. Biz də oturub bu filmlərə hə­vəs­­­lə və maraqla baxardıq. Filmdə kadrlar dəyişdikcə atamız tez-tez onlara şərhlər, izahlar verər, xüsusi bir pafosla, hə­vəs­lə danışardı. Biz isə onda buna adi bir hal kimi baxardıq. An­caq o vaxt burasını düşünməzdik ki, biz Çarli Çaplinin səssiz film­­lərini onun elə öz səsində dinləyən azsaylı adamlardanıq.

Mən də 13 il bindan əvvəl – Rza müəllimi tanıdıqdan son­ra, yəni onun səmimiyyətlə, qayğıkeşliklə yoğrulmuş xa­rak­terinə bələd olandan, onun nurlu çöhrəsini, insanlara qarşı təmən­nasız xeyirxahlığını görəndən sonra Ç.Çaplinin oğlan­la­rı­nın bənzər fikirlərini Rza müəllim haqqında düşünmüşəm. Fi­kirləşmişəm ki, bizlər – AMEA Folklor İnstitutunun əmək­daş­ları və ümumiyyətlə, Rza müəllimi tanıyanlar, onunla ün­siy­yət quranlar, onun əsl insan xüsusiyyətlərini və hər bir in­sa­na təmənnasız qayğısını, xeyirxahlığını görən azsaylı in­san­lar­­danıq. Çünki Rza müəllimin parlaq şəxsiyyəti, böyük in­san­lığı və hüdud bilməyən alicənablığı onu tanıyanların hər bi­ri üçün əlçatmaz bir zirvə, əvəzsiz bir nümunədir. O, yüksək əxlaqı və kübar davranışları ilə əsl Azərbaycan kişisinin yüz il­ləri aşıb gələn kristal xarakterlərinə malik çağdaş, eyni za­man­­da “köhnə” bir kişi, qeyrətli bir vətəndaşdır. Rza Xə­li­lo­vun xarakterinə, eyni zamanda idraki düşüncə tərzinə, ilk ba­xış­­dan sezilməyən, lakin sonradan, tədricən müəyyənləşən də­rin­­lik və  genişlik xüsusiyyəti də xasdır.

Rza Xəlilov Azərbaycan cəmiyyətinin elə nadir in­san­la­rın­­dandır ki, əminəm ki, onu tanıyan istər gənc nəsil, istər orta nə­sil, istərsə də yaşlı nəsil onun insani xüsusiyyətlərindən nə­yi isə özü üçün örnək götürüb, nəyi isə özü üçün əxz edib.

Rza müəllimdən bu xüsusiyyətlərindən örnək götürən be­lə insanlardan biri elə mən özüm olmuşam. Mən ondan çox az in­sanda gördüyüm son dərəcə qayğıkeşliyi və diqqətcilliyi özüm üçün örnək götürmüşəm. Rza müəllim gözəl alim, qay­ğı­keş və xeyirxah bir insandır. O, təvazökar, səmimi, vicdanlı, xe­­­­yirxah, intizamlı, əxlaqlı, mədəni və daxilən azad bir in­san­dır. Onu tanıyanların, onunla az-çox ünsiyyətdə olanların ha­mı­­sı, şübhəsiz, bununla razılaşar ki, bütün bu sadalanan key­fiy­yət­­lər Rza müəllimi xarakterizə edən başlıca cəhətlərdir. R. Xə­­lilov sabit, daxili ruhi-mənəvi sabitliyə malik olan təm­kin­li, müd­rik, eyni zamanda çox kövrək bir insandır. Ən mü­rəkkəb si­tuasi­yalarda, ziddiyyətli vəziyyətlərin yarandığı mə­qam­­larda belə, Rza müəllimin mənəvi keyfiyyətləri, insanlığı, ali­cə­nab­lığı və qayğıkeşliyi həmişə ön plana keçir. Məncə, söy­lə­yə­cə­yim ən azı iki fakt Rza Xəlilovda bu cəhətlərin nə də­rəcədə qa­barıq şəkildə olduğunu əyani şəkildə sübut edə bi­lə­cək.

Birinci fakt. İş elə gətirmişdi ki, 2003-cü ildə mənim na­mi­­zədlik dissertasiyası üçün götürdüyüm elmi işin –“Qa­ra­vəl­li janrının poetikası”nın yazılması üçün nəzəri mə­lu­mat­lar son də­rəcə az idi. Və mən bəzən dissertasiyadan bir neçə səhifə yaz­maq üçün həftələrlə M.F.Axunov adınaAzərbaycan Milli Ki­tab­xanasında, AMEA Mərkəzi Elmi Kitabxanasında, BDU-nun, ADPU-nun Elmi Kitabxanalarında olurdum. Mövzu haq­qında kiçik bir nəzəri məlumat tapanda sevincimin həddi-hü­dudu olmurdu. Necə deyərlər, dissertasiya işim səhifə-sə­hi­fə yox, az qala abzas-abzas yazılırdı. Demək olar ki, bütün Folk­lor İnstitutunun əməkdaşları bu mövzunun çətinliyini bi­lir­di. Bu­nu bildiklərindən bir çox əməkdaşlar və dostlarım mə­ni ruh­landırmağa çalışır, öz məsləhətlərini verirdilər. On­la­rın içə­risində mənə ən çox diqqət yetirənlərdən, mənə məs­lə­hət ve­rənlərdən biri Rza müəllim idi. Belə məqamlarda mən Rza müəllimə artıq əziyyət vermək istəmədiyimdən ondan mə­nə nə­zəri materialları tapmaqda kömək etməsini xa­hiş et­mir­dim. Lakin buna baxmayaraq, o, mənim mövzuma aid ma­te­riallarla rastlaşdıqca qeydlər götürür, lazım gəldikdə isə on­la­rın surətini çıxarıb mənə gətirirdi. Və hər dəfə də on­la­rı mə­nə verəndə məni ruhlandıraraq deyərdi: “Tahir, narahat ol­ma, mən sənin potensialına, işgüzarlığına bələdəm. İna­nı­ram ki, sən bu mövzunun öhdəsindən gəlib, yaxşı bir iş ortaya qo­­­­ya­caq­san”. Belə də oldu ─ mən bu çətin mövzunun öh­də­sin­dən gə­­lib, 2007-ci ilin 18 yanvarında, Rza müəllim kimi in­san­­la­rın və digər dəyərli dostların köməyi ilə namizədlik disser­­ta­si­ya­sını uğurla müdafiə etdim.

İkinci fakt. Bilənlər bilir ki, mən xeyli vaxtdır ki, AMEA Folklor İnstitutu Həmkarlar Təşkilatının sədriyəm. İşi­­min peşə xü­­susiyyəti ilə əlaqədar olaraq, əsas fəaliyyətim Azər­baycan Res­­publikasının Əmək Məcəlləsinə uyğun olaraq iş­çi­lərin əmək hüquqlarını qorumaq və mədəni-kütləvi işləri hə­yata ke­çir­­məkdə İnstitut rəhbərliyinə kömək etməkdən iba­rət­dir. Digər tə­rəfdən, aztəminatlı işçilərin ehtiyacları ilə ma­raq­lanmaq, Təş­ki­­lata ərizə ilə müraciət etmiş İnstitut əmək­daş­larına maddi yar­­dımlar göstərmək, onları sanatoriya-kurort müəssisələrinə yol­la­yışlarla təmin etmək də Həmkarlar Təş­ki­latının sədri kimi mə­nim fəaliyyət prioritetlərimə daxildir. İş­lədiyim bu müddət ər­zində xeyli sayda İnstitut əməkdaşı bu məq­sədlərlə mənə mü­ra­ciət etmişdir. Mən də Folklor İnsti­tu­tu­nun rəhbərliyinin qar­şı­lıqlı razılığı ilə müraciət edən İnstitut əmək­daşlarının, demək olar ki, hamısının istəklərinə əməl et­mi­şəm. Bu illər ərzində ya­dıma gəlmir ki, Rza müəllim bircə də­fə də olsun özünün şəx­si işi ilə və ya sanatoriya-kurort müəssi­sələrinə yollayışla bağlı mə­­nə müraciət etsin. Əksinə, Rza müəllim özünə yox, bir neçə az­təminatlı İnstitut işçilərinə (Bu yazıda konkret olaraq onların ad­larının çəkilməsi ən azı qeyri-etik olardı – T.O.) yardım edil­mə­sini dönə-dönə məndən xa­hiş edib. Mən də təbii ki, imkan daxilində Rza müəllimin bu in­sani xahişlərini ürəklə, canla-başla ye­rinə yetirmişəm. Ən azın­dan ona görə ki, bu alicənablıq, bu in­­sanlıq Ulu Tanrının öz bəndəsinə bəxş etdiyi insani xüsu­siyyət­lərin bəlkə də ən bi­rincilərindən və ən alilərindəndir.

Bu insani xüsusiyyətlərlə yanaşı, Rza Xəlilov Azər­bay­can folklorşünaslığında öz dəsti-xətti, öz yolu olan folk­lor­şü­nas-alimlərdəndir. Folklorşünaslığın böyük yoluna özündən əvvəlki elm adamlarından öyrənə-öyrənə gələn Rza Xəlilov Azər­baycan folklorşünaslığında yaradıcı ömrünü şifahi xalq yara­dıcılığına həsr edən folklor fədailərimizdəndir. R.Xə­li­lov folklorla bağlı istənilən məsələlərdə bəhs edilən prob­le­min birbaşa mahiyyətə varmaq, onu dəqiqliklə anlamaq və ana­liz etmək qabiliyyətinə malikdir.

Onun taleyi də, ömür yolu da folklorla, xalq yaradıcılığı ilə, şeirlə, ədəbiyyatla döyünən bir şair ailəsi ilə bağlı olub. Rza Xəlilov 11 noyabr 1944-cü ildə Bakı şəhərində ziyalı ailə­sində – Azərbaycanın tanınmış, istedadlı şairlərindən biri olan Zeynal Xəlilin ailəsində anadan olub. 1960-1962-ci il­lər­də Bakıda fəhlə-gənclər orta məktəbində oxumaqla yanaşı, M.F.Axundov adına Respublika kitabxanasında foto-laborant vəzifəsində çalışıb.

Rza Xəlilov 1962-ci ildə orta məktəbi bitirdikdən sonra Ba­kı Dövlət Universitetinin (o vaxtkı S.M. Kirov adına ADU) şərq­­­şünaslıq fakültəsinin ərəb dili və ədəbiyyatı şöbəsinə da­xil olmuşdur. O, 1966-67-ci il tədris ilində Misirin Qahirə Uni­versitetində ərəb dilindən dil təcrübəsi keçmişdir. R.Xə­li­lov 1968-ci ildə Bakı Dövlət Universitetini ərəb filologiyası ix­tisası üzrə bitirmişdir.

O, 1969-71-ci illərdə İraqda ərəb dili tərcüməçi və­zi­fə­sin­­də işləmişdir. 1971-ci ildə İraqdan qayıtdıqdan sonra Rza Xə­lilov AMEA (o vaxtkı Azərbaycan Elmlər Akademiyası) Ni­­zami adına Ədəbiyyat İnstitutunda folklorşünaslıq ixtisası üz­rə aspiranturaya daxil olmuşdur.

R.Xəlilov 1978-82-ci illərdə Yəmən Ərəb Res­pub­li­ka­sın­da Sovet səfirliyinin iqtisadi işlər üzrə müşavirinin apa­ra­tın­da tər­­­cüməçi vəzifəsində işləmişdir. 1983-cü ildən Ədə­biy­yat İns­ti­­tu­tunda işləməyə başlamışdır. Rza Xəlilov 1989-cu ildə 10.01.09 “Folklorşünaslıq” ixtisası üzrə “Azərbaycan və ərəb sehr­­­­li nağıllarında qəhrəman obrazları” mövzusunda na­mi­zəd­lik dis­­ser­tasiyasını müdafiə etmişdir. O, 1994-2001-ci il­lərdə Tür­­­­ki­yə­nin Ərzurum şəhərindəki Atatürk Universiteti Fənn-Ədə­­­­­biy­yat fakültəsinin Şərq dillər bölməsində işlə­miş­dir. 2001-ci ildən AMEA Folklor İnstitutunda böyük elmi iş­çi, 2005-ci ildən apa­rı­cı elmi işçi vəzifəsində iş­lə­miş­dir. Fi­lo­lo­gi­ya üzrə fəlsəfə dok­to­ru, dosent Rza Xəlilov 2013-cü ildən AMEA Folklor İnsti­tu­tun­da Klassik folklor şö­bə­si­nin mü­di­ri­­dir.

Azərbaycan şifahi xalq ədəbiyyatı ─ folklor nü­mu­nə­lə­ri­nin top­lanıb sistemləşdirilməsi və tərtibi sahəsində Rza Xə­li­lo­vun bö­yük xidmətləri olmuşdur. O, dəfələrlə Dərbənd, Şir­van, Qu­ba və Muğan bölgələrində folklor ekspedisiyalarında iş­tirak et­miş, xalqın əvəzsiz söz xəzinəsini toplayıb yazıya al­mış­dır.

İndiyə qədər R.Xəlilovun yeddi kitabı: Aşıq Əsəd (top­la­­ma və tərtib), Bakı: Elm, 1979 (B.Abdullayevlə); “Cənubi Azər­baycan ədəbiyyatı antologiyası” kitabında “Cənubi Azər­bay­­can folkloru” bölümü (tərtib), Bakı: Elm, 1981; Ərəb na­ğıl­­ları, Ərəb dilindən rus dilinə tərcümə, Şərq almanaxı, XIII bu­­raxılış, 1984; Allah yıxdığı evi qızlar tikər” (O.Əliyevlə bir­­likdə), Bakı:Yazıçı,1994, Məmmədvəli Qəmərli, Atalar sö­zü (transliterasiya və nəşrə hazırlamaq), Bakı:Səda, 2003; Mir­zə  Abbas Abbaszadə. “Arvad  ağısı” (ön söz, trans­li­te­ra­si­ya və nəşr) (A.Xürrəmqızı ilə birlikdə), Bakı:Səda, 2004; “Bayatılar və manilər” (transliterasiya, ön söz və söz­­­lüyün müəllifi (A.Xürrəmqızı ilə birlikdə), Bakı:Səda, 2004, s. 60; 50-dən artıq mə­­qalə, tezis və məqalənin müəllifidir.

2014-cü il noyabr ayının 11-də gözəl alim, qayğıkeş bir in­­san, yorulmaz tədqiqatçı olan  Rza Xəlilovun 70 yaşı ta­mam oldu. Bu yaş insan ömrünün müdriklik çağıdır. Biz şə­rəf­­li bir alim ömrü yaşayan bu müdrik insanı – Rza müəl­li­mi yubileyi münasibəti ilə ürəkdən təbrik edir, ona ca­van­lıq eş­qi, işlərində daha böyük uğurlar arzu edirik. Əminik ki, Rza müəllim bundan sonra da yeni-yeni tədqiqat əsər­lə­ri, ki­­tab­ları, məqalələri ilə bizləri sevindirəcək, Azərbaycan folk­lor­şünaslığını və şərqşünaslığını daha da zənginləş­dirə­cək­dir. 70 yaşınız mübarək, Rza müəllim!

**Mətanət YAQUBQIZI**

**filologiya üzrə fəlsəfə doktoru**

**XEYİRXAHLIQ MÜCƏSSƏMƏSİ**

Belə bir atalar sözü vardır: Ən yüksək elm müdriklikdir, ən yüksək müdriklik isə xeyirxahlıqdır. Rza müəllim müd­rik­lik zirvəsinə qalxan xeyirxah bir insandır, şəxsiyyətdir.

Az-az adam tapılar ki, onun hansısa bir işində Rza mü­əlli­min rolu olmasın.

Uzun illər idi ki, doğmalarımızdan biri haqqında mə­lu­ma­tımız yox idi. Heç cürə ondan məlumat ala bilmirdik. Mü­ra­ciət etmədiyimiz təşkilat, döymədiyimiz qapı qalmamışdı. Bu işdə bizə vasitəçi məhz Rza müəllim oldu. Rza müəllim bi­zi doğmamızla görüşdürən ən gözəl vasitə oldu. Hal-hazırda bizim doğmamızla əlaqəmizin davam etməsinin yeganə sə­bəb­karı yuxarıda Allah, aşağıda Rza müəllim oldu ki, ömrüm boyu bu insana özümü borclu sayıram.

Bu insan yalnız şəxsi həyatda dostumuz deyil, ictimai mü­hitdə də daima bələdçimiz, yol göstərənimizdir.

Rza müəllim ərəb dili mütəxəssisidir. Ərəb dilini bildiyi üçün əski əlifbanı gözəl bilir. Tarixən bu əlifbada yazılmış güc­lü mənbələrimiz mövcuddur. Bu insan yaşının müdriklik ça­ğında olmasına baxmayaraq, hətta bəzən səhhətinin yerində olmasına baxmayaraq bu işi davamlı şəkildə görür. Əski əlif­ba ilə yazılmış mənbələrin institutumuza gətirilməsində, nəşr olun­masında bu insanın əvəzsiz xidmətləri danılmazdır.

Rza müəllim “Klassik folklor” şöbəsinin müdiridir. Bu in­san özünü sıravi insan kimi aparır, mərhum İsrafil mü­əlli­min ruhunu daima öz üzərində hiss edir, onun yerini tutmaq is­təmir.

Çox həssas insandır. Hamının dərdinə, sevincinə şərik çı­xır. Kövrəkdir.

Təvazökar insandır. Alman dramaturqu Q.E.Lessinq be­lə demişdir: “Bütün böyük adamlar təvazökardır”. Tə­va­zö­kar olmadan müdrik olmaq olmaz! Təvazökarlıq müdrikliyin ya­raşığıdır, – demişdir babalarımız.

“Ot öz kökü üstə bitər”. Rza müəllim gözəl şairimiz Zey­nal Xəlilin oğludur. Köklü nəsildəndir. Ağayanalığı, yük­sək əxlaqı çoxlarına örnək olan bu insan nə yaxşı ki, ara­mız­da­dır.

Çox böyük zəhmətə, çox böyük ürəyə malikdir bu insan. An­caq heç bir zaman bu insan başını göylərə qaldırmadı. Hə­mi­şə “barlı ağac” kimi başıaşağı gəzir.

Daima axtarışdadır. Gözəl alimdir. Çoxlu məqalələr, ki­tab müəllifidir. Heç kəsə bəlli olmayan mənbələri yerindəcə oxu­yur, əlifbamıza çevirib institutumuzun arxivinə gətirir. Bu in­san zəhmətkeşdir. Şöbənin bütün işçilərinə qarşı çox həs­sas­dır. Hamı onun verdiyi işlərə məsuliyyətlə yanaşır, bütün iş­lə­ri vicdanla yerinə yetirirlər.

Rza müəllim qayğıkeş bir dost kimi insanlara kömək edir, təkan verir, dəstək olur. Bu insanın amalı budur: Xe­yir­xah­­­­lıq etmək! Ona görə də bu insana yalnız bir ad vermək olar: Xe­­yirxahlıq mücəssəməsi!

Rza müəllim rəsmiyyətdən uzaq bir adamdır. Bütün in­san­­lar onunla çox rahat dərdini bölüşə bilər, probleminə çıxış yo­lu, çözüm tapar. Bu insan hamı ilə sirdaşdır. Hamıya nəinki dost kimi, bir ata qayğısı ilə yanaşır. Allah bu qayğını üs­tü­müz­­dən əskik etməsin!

**Qalib SAYILOV**

**filologiya üzrə fəlsəfə doktoru, dosent**

**İNSANIN SƏRVƏTİ**

**ÖZ ŞƏXSİYYƏTİ OLMALIDIR**

Həyatda insan çox şeylə ötüşə bilər, təkcə insansız ötüşə bil­­məz. Deməli, dünya dediyimiz bu fani aləmdə ən dəyərli var­lıq insandır. Təəssüf ki, elə bir zaman gəlib ki, çoxluq üçün insan və insanlıq məfhumu arxa plana çəkilir. Lakin sö­zü­müzün-söhbətimizin dadı, ləzzəti Rza müəllim üçün həmişə önəm­li insan və insanlıq faktoru olmuşdur. O, bir insan­pər­vər­dir, çünki belə doğulub, belə tərbiyə olunub. Dinimizdə, əx­la­qımızda belə bir rəvayət var. Deyirlər ki, bir səhabə Pey­ğəm­bər s.a.s. əfəndimizin yanına gəlir və uşaq tərbiyəsi ilə əla­­qədar əfəndimizdən soruşur: – Ya Allahın elçisi, uşağı ne­çə yaşından tərbiyə etmək bəyənilər? Əfəndimiz ondan so­ru­şur ki, uşağının neçə yaşı var? Deyir ki, 9 aylıqdır. Əfəndimiz deyir ki, gecdir. Uşağı ana bətnindən tərbiyə etmək lazımdır –söy­ləyir. Bu rəvayətin çox dərin fəlsəfi-didaktik mənası var. Bə­li, uşaq ana bətninə düşməzdən əvvəl onun saleh və itaət­kar olmasını düşünmək vacib buyurulur. Bunun əsas qayəsi uşa­ğın valideynlərinin halal-hümmət olması faktını ortaya qo­yur. Söhbətimizin qəhrəmanı Rza Zeynal oğlu Xəlilov belə bir halal mayadan doğulan insanlardandır.

İnsanın hər şeyi gözəl olmalıdır: üzü də, paltarı da, qəlbi də, fikirləri də. Rza Xəlilov bu kateqoriyalarla doğulub və ya­şa­yır. Mən onun alimliyindən və əsərlərindən söhbət açmaq is­tə­mirəm. Düzdür, Rza Xəlilovun alimliyi haqqında bir cüm­lə ilə kifayətlənəcəyəm. ***Rza Zeynal oğlu Xəlilov çox səliqəli, ciddi və zəngin informasiya bazasına malik alimdir.*** Aqil­lər­dən biri gözəl ifadə edib:“Alimin elmi söz konusu ol­ma­ma­lı­dır. Zatən alimdirsə, elmi var, lakin əsas onun insanlığıdır. Rza müəllim çox kövrək bir insandır, bu da onun daxili ima­nın­dan irəli gəlir. O, məntiqli və səbrli birisidir. Mən neçə illər­dir onu izləyir, onun hərəkətlərinin nümunə olacağını hiss edi­rəm. Heç vaxt tələsməz və özündən çıxmaz. Əlverişli im­kan əldə etmək üçün bəzən illəri gözləyib, ağlının hökmü ilə lən­gidikcə gələcək müvəffəqiyyətlərinin ölçüsü artıb.

Rza müəllim mədəni şəxsiyyətdir; – şəxsiyyəti mə­də­niyyət yaradır, şəxsiyyətin miqyası onun mədəniyyətinin yük­sək­li­yindən asılıdır. Deyirlər ki, mədəniyyət üçün hər şeydən əvvəl bilik lazımdır, amma cilalanmasa alim də kobud gö­rü­nər. Deməli, alimliyin birinci prinsipi mədəniyyətdir. Rza mü­əl­li­min təkcə fikirləri deyil, arzuları da, danışıq tərzi də zə­rif­dir, yəni, mədəni və tərbiyəlidir. Elə alimlər olur ki, onlar o qə­dər yonulmamış (rusca çurban) olurlar ki, bütün təbii xü­su­siyyət­ləri, bəzən müsbət keyfiyyətləri də vəhşi kobudluqları nə­­ticəsində heçə enir. Şeyx Nizami Gəncəvinin təbirincə de­sək, İnsan kərpic kimidir – bişdikcə möhkəmlənir. Rza əmi də (mən ona çox zaman dadlı olsun deyə müəllim yox, əmi de­yi­rəm) həyat kitabının mənalı səhifələrini yazaraq mə­tin­ləş­miş­dir. Möhkəm insan həyatda hər şeyi iradəsınin gücünə, xə­yal­pə­rəst insan utopiyasına, duyğulu insan isə sevgiyə aid edir. R.Xəlilov üçüncülərə aid şəxsiyyətdir. Mənə elə gəlir ki, onun fəl­səfəsinə görə insanı tanımaq üçün onu sevmək lazımdır. Rza müəllim həyatda bütün yaxşı mövqeləri qazanıb;

1. Yaxşı övlad (biz onun validəsinə qayğısının şahi­di­yik)
2. Yaxşı ata
3. Yaxşı dost
4. Yaxşı yoldaş
5. Yaxşı vətəndaş
6. Yaxşı insan

O, həyat pillələrində yüksəldikcə insanlar qarşısında di­kəl­­mədi, təvazö ilə yaşadı. Hər bir insanı öz dilində danışdırdı Rza əmi. Fikrimi Bernard Şounun bu sözləri ilə bitirmək is­tə­yi­rəm: “Adam olmayan başqalarını adam saymaz”. Rza Xə­li­lov hamını saydı, hamını sevdi, məhz ona görə də hamı tə­rə­fin­dən çox hörmətlə sayılır və sevilir. 70 yaşın mübarək, Rza əmi!

**Şakir ALBALIYEV**

**filologiya üzrə fəlsəfə doktoru, dosent**

**AĞIRÇƏKİLİ SAYILIB-SEÇİLƏN KİŞİ**

*Məndən söyləməkdir, səndən eşitmək:*

*Bir insan əliboş gəzməsin gərək!*

Dahi söz ustadı Nizami Gəncəvinin aforistik səciyyəli bu fikrinin üst qatında insana tənbəllikdən uzaq olmaq tövsiyə olunur. İnsana hansısa ictimai faydalı bir işlə məşğul olmaq, əliboş – yəni bekar-beytin gəzməmək ideyası aşılanır. Doğru­dan da, Allah-təala insanı fiziki baxımdan da təkmil yaradıb, ona iş görə bilən, əməklə məşğul ola bilən əl bəxş eləyib. İn­san yaratmaq-qurmaq qabiliyyətini, yaradıcılıq-quruculuq is­te­da­dını məhz əlləri vasitəsilə reallaşdıra bilir. O əllər ki, işlə­mirsə, fiziki əmək gücünü nümayiş etdirmirsə, demək, o əlin sahibi cismani baxımdan sağlam görünsə də, əslində şikəst­liyə bərabər kimi bir şeydir. Eyni zamanda insan ona əta olun­muş iş-güc görmək qabiliyyətinə malik əllərini işlətmirsə, tən­bəllik-harınlıq edirsə, deməli o, bununla həm də fiziki baxım­dan insanın göstərəcəyi işgüzar əməldən özünü məhrum edir, insanlıq simasını itirib, həm də tənbəllik-harınlıq azarına tutulmaqla mənəvi keyfiyyətlərini də itirmiş olur. Bu mənada fiziki işdən özünü qəsdən məhrumetmə in­sanın təkcə cismani-fiziki şikəstliyinə yox, həmçinin mənəvi kasadlığına da də­lalət edir. Bu kontekstdən yanaşdıqda, yuxarıdakı misralarda deyilən və üst qatda görünən zahiri fikirdən doğan nəticənin hansı mətləblərə işarə etdiyi bəlli olur: əliboş gəzməyin, fiziki iş görməməyin, yəni tənbəlliyin fiziki və mənəvi fəsadlara yol açacağı aydın görünür.

Bütün bunlarla yanaşı, “Bir insan əliboş gəzməsin gə­rək!” fikrinin alt qatında bir başqa mətləb də dayanıb: bu, “əli­boş gəzməmək” ifadəsinin özündə ehtiva etdiyi mənəvi cəhətdir. İnsanın əliboş olub-olmaması onun əlinin qazancına işarədir. İnsanın qazancı isə sadəcə maddiliyi əks etdirmir, mənəvi meyarı da öz əhatə dairəsinə alır. Bir el bayatısında buna əyani işarə var:

Əzizim qazançanı,

Tutmusan qazançanı,

Baş götürüb gedirsən,

Əlində qazanc hanı?

Burada dünyada maddi nemətlər uğrunda mübarizə aparan insanın sonda “bu dünyadan baş götürüb getməsi” – ölməsi müqabilində bəs indi “Əlində qazanc hanı?” sualları ilə ittiham olunmasında əslində onun mənəvi qazancının nə­dən ibarət olması soruşulur. Demək insanın əliboş olmaması onun maddi qazancını da səxavətlə paylamasına, həmçinin də ki, mənəvi qazancının olmasına dəlalət edir.

Belə olan halda, dahi Nizaminin “Bir insan əliboş gəz­məsin gərək!” şəklində söylədiyi nəsihətində həm də insana mənəvi cəhətdən əliboş gəzməməsi tövsiyə olunur. Bəli, insan əliboş gəzməyəndə – tənbəllik, bekarçılıq, avaralıq etməyəndə və eyni zamanda mənəvi baxımdan əliboş olmayanda, mənəvi dəyərlərlə yaşayanda, dünyanın əşrəfi sayılan insanlıq adına layiq bir ömür yaşamış olur...

Haqqında söz açacağım iş yoldaşım, nurani insan, ağ­saq­qal ziyalı olan Rza müəllimin özündən geridə qoyduğu yet­miş illik şərəfli ömür yoluna diqqət yetirəndə, onun bu yaşacan əliboş gəzmədiyinin şahidi oluruq. Rza müəllim çox yerlər gəzib, çox ölkələr dolaşıb, heç birindən də əliboş geri dönməyib. Özü ilə özü boyda xətir-hörmət gətirib, dünya boyda qədir-qiymət qazanıb, mənəvi ucalıq haqqına yetişib. Mə­nəvi ləyaqətini həmişə qoruyub saxlayıb, heç desən, əlido­luluq sözünün maddi anlamında olan səxavətindən də geri qalmayıb, yeri düşdükcə imkanı daxilində ətrafındakılara sə­xa­vət də göstərib. Başqa sözlə, özünün maddi və mənəvi qa­zancını məsrəf edə-edə, özünə alqış-dualarla, hörmət-izzətlə dolu bir ömür yolu qət edib. Bu gün hamının onun haqqında ağızdolusu danışmağının da, onu ehtiramla dindirmələrinin də kökündə məhz bu amil dayanır...

Bəli, Rza müəllim heç vaxt əliboş gəzməyib, əliboş yaşa­mayıb. Həmişə əlində yük daşıyıb, çiynində yük daşıyıb. Bu yükün adı ağır mənəvi yük olub: insanlıq yükü. İnsanı şərəf­ləndirən, daha da ali edən, yüksək nüfuza – mərtəbəyə qaldıran insanlıq yükü. Bu yükün bir adı da çiynində gəzdirdiyi ağır ailə yükü olub. Zəhmətkeş fəhlə kimi öz ailəsinin, namusunun, qeyrətinin yükünü çəkib, təəssübünü çəkib. Desəm ki, insan elə bu dünyaya yük daşımaq üçün gəlib, daha doğru olar. Bu yü­kün mahiyyəti insanlığa, insani dəyərlərə xidmət göstərən yükdür. Bu yükdən – istər fiziki yük olsun, istər mənəvi yük – imtina eləmək isə insanlığa xəyanətdir.

Dahi Nizami şair olmaqla yanaşı, özünün müdrikliyi ilə həm də ağsaqqal yol göstərənimiz, ulu babamızdır. Buna görə də Rza Xəlilov bir insan kimi hələ ağlı kəsən gənclik, yeni­yetməlik çağlarından dahi şairin söylədiyi “Bir insan əliboş gəzməsin gərək!” məsləhətinin hökmünü dinlədi, eşitdi, əməl etdi. Axı, Rza müəllimin atası da dahi Nizami sənətinin varisi olub, o da xalqımızın sevilib-seçilən şairlərindən olub. Oğul isə atanın həm cismani, həm də mənəvi davamçısıdır. Bu mə­nada Rza müəllim ata ocağının layiqli davamçısı kimi mənəvi bir ömrə sahibdir. Əslində şair Zeynal Xəlil oğluna atasının adını qoymaqla belə bir missiyanın məhz Rza müəllimin timsalında gerçəkləşməsini arzulamışmış. Elə Rza müəllim də bu arzunu bir missiya kimi şərəflə reallaşdırıb. Bu kontekst­dən yanaşdıqdan şair Zeynal Rza oğlu Xəlilovun oğlu olan alim Rza Zeynal oğlu Xəlilov cismani ömründə və mənəvi yaşamında ən azından nəslinin, tayfasının üç nəfərinin adını, çəkisini bir mənəvi yük olaraq öz çiynində layiqincə gəzdirib: atasının övladı kimi ata ocağının keşikçisi olub, ata yolunu davam etdirib, yaşadıb; babası Rza kişinin adaşı – ad daşıyı­cısı olmaqla babasının ruhunu öz timsalında hörmətlə anıb, xatırladıb və yaşadıb; bir də ki, Rza müəllim bir alim kimi özü olmaqla – filologiya üzrə fəlsəfə doktoru, dosent, ərəbşü­nas, folklorşünas alim Rza Zeynal oğlu Xəlilov olmaqla özü-özünü mənəvi etalon – ölçü nümunəsi kimi qoruyub-yaşadıb. Bu minvalla düşündükdə Rza müəllim bu dünyada təkcə özü­nün fiziki və mənəvi yükünü daşımayıb, həmçinin də atasının və babasının adını-sanını, ehtiramını qorumaqla böyüklərinin-ulularının mənəvi yükünü öz üstündə çəkib, yaşadır. Elə Rza müəllimi öz əzizləri arasında, iş yoldaşları içərisində və ictimaiyyətdə şərəfə-şana mindirən də, sevdirən də onun bu ağır məsuliyyətli yükləri öz üstündə ləyaqətlə daşıması olub. Bəli, insanı şərəfləndirən onun üzərinə yüklənmiş missiyanı bir yük kimi dəyanətlə, təpərlə, qeyrətlə vicdanla gəzdirə bilməsindədir, Nizaminin təbirincə desək, insanın “əliboş gəzməməsindədir”. Bizim Rza müəllim bax belə bir yükün daşıyıcısıdır – insanlıq yükünün. İnsanlıq yükü nə qədər ağır olursa, onu daşıyanlar da o qədər ağırçəkili sayılıb-seçilən olur­lar. Bax bizim Rza müəllim də belə ağırçəkili, sayılıb-seçilən kişilərdəndir. Belə bir kişinin yaşaması, bizim ara­mızda fəaliyyət göstərməsi isə cəmiyyətimizin mənəvi harmo­niyasını simvolizə edir. Mənəvi harmoniyamız heç zaman pozulmasın. Ağırçəkili, sayılıb-seçilən kişi olan Rza müəllimə uzun ömür, cansağlığı, uğurlar arzulayırıq!

**Tacir SƏMİMİ**

**filologiya üzrə fəlsəfə doktoru**

**RZA MÜƏLLİM**

Deyirəm dünyada işıqlı, yaşlı adamlar olmasaydı, yaşa­maq da çətin olardı. Belə yaxşı adamlardan biri də Rza müəl­limdir. Mən Rza müəllimi on dörd, on beş ildir ki, tanıyıram, daha doğrusu, bir institutda işləyirik. Həmişə mən Rza müəl­limi gülərüz görmüşəm. Kiməsə acıqlandığı, pərt etdiyi ya­dıma gəlmir.

Heç yadımdan çıxmır, müdafiə şurasının katibi işləyən­də işinə çox can yandırırdı. O, müdafiə edən adamdan çox əziyyət çəkər, onun təsdiqi müəyyən olana qədər narahat olar­dı. Rza müəllim səbir və təmkinlə işini davam etdirərdi. İndi də elədir, boş dayanmır. Baxırsan ki, qoltuğunda qovluq var, ya oturub nəsə yazır. Bir sözlə, kitab tərtibi, tərcümə və başqa işlərlə zövqlə məşğul olur. Rza müəllim olduqca xeyirxah, nəcib adamdı, həmişə adamlara kömək etmək, nədəsə yardım­çı olmaq sanki onun borcudur. Rza müəllimin adı gələn kimi institutumuzda hamının gözləri gülür, üzlərdə təbəssüm gö­rünür, çünki hamı onu sevir, ona hörmət bəsləyir.

Mən eşidəndə ki, bizim hörmətli Rza müəllimin 70 yaşı tamam olub, düzü, inanmadım. Maşallah, Rza müəllim elə mən on dörd-on beş il bundan əvvəl gördüyüm adamdı. İşgü­zarlığı, halallığı ilə hamının ürəyini fəth eləyib.

Mən də Rza müəllimi 70 illiyi münasibətilə təbrik edir, ona uzun ömür, cansağlığı arzulayıram. Gün o gün olsun, Rza müəllimin 80, 90 və 100 illiklərini təbrik edək. Allah Sizi həmişə var eləsin. Rza müəllim, Siz bizim sevimlimiz və fəx­rimizsiniz.

**Ülkər ƏLİYEVA**

**filologiya üzrə fəlsəfə doktoru**

**DƏYƏRLİ İNSAN**

Kəssə hər kəs tökülən qan izini,

Qurtaran dahi odur, yer üzünü.

***H.Cavid***

Deyirlər bir insan hamı üçün eyni ola bilməz. Əminliklə deyə bilərəm ki, Rza müəllim hamı üçün eynidir. Tanıyanlar arasında onu sevməyən tapılmaz. Rza müəllimin şəxsiy­yə­tində əsl insana məxsus bütün keyfiyyətlər cəmlənib. Təəssüf ki, bəşəriyyət belə insanları az yetirir.

Sevdiyim şəxsiyyətlər haqqında yazarkən mənə elə gəlir ki, dilimizin lüğət fondu bəsitdir, çünki mən şablonlaşmış ifadələri onlara şamil edə bilmirəm. “Rza müəllim zəhmətkeş alim, gözəl ailə başçısı, səmimi iş yoldaşıdır” cümləsini yaz­maqla elə bilirəm ki, onun haqqında heç nə deməmişəm. “Vaxtdan uca” ifadəsini Azərbaycan ədəbiyyatına dəyərli yazıçımız R.Hüseynov gətirmişdir.

Rza müəllim ─ siz də, vaxtdan ucada dayanırsınız.

Onun körpə qəlbi kimi saf qəlbinin nuru işıqlı təbəssüm kimi çöhrəsində əks olunmuşdur. Ağrı-acılı anlarında da çöh­rəsindəki təbəssüm onu tərk etmir. Mən Rza müəllimin tə­ləbəsi olmamışam, lakin onun rəhbərliyi altında işləməyin özü də böyük məktəbdir.

Rza müəllim, sizə Allah yanında daim ucalıq arzusu ilə yazımı tamamlayıram.

Budur, yer üzünün əşrəfi, insan. (S.Vurğun)

**Atəş ƏHMƏDLİ**

**filologiya üzrə fəlsəfə doktoru**

**YUBİLEY YAŞIN MÜBARƏK**

Eşidəndə ki, Folklor İnstitutunda Rza müəllim haqqında “Yubiley” kitabı hazırlanır, çox sevindim. Düzünü desəm, bir az da təəccübləndim. O mənada ki, nəhayət belə bir məramlı kitabın hazırlanmasına Rza müəllim imza atıb. Düz 10 il öncə Rza müəllim eynilə bu səciyyədə təntənəyə şanslı olduğu halda bu işin reallaşmasına razılıq verməmişdi (Şübhəsiz, bu, Rza müəllimin olduqca təvazökar insan olmasına dayanıqlı bir məsələdir və yazımızda bu təvazökarlığı şərtləndirən məqamlara toxunacağıq). Necə ki, bu onun halal haqqı idi və sözün əsl mənasında Rza müəllim elə 10 il öncə bu təntənəni qeyd etməyə layiq idi. O zaman Rza müəllim ömrünün 60-cı qışını keçirirdi. Bu məqamda isə o, artıq 70-ci qışını başa vurmaqdadır. Bir sözlə, Rza müəllim indi yaşının daha müd­rik çağındadır və görünür elə bu çağda olmasına müqabil nəhayət ki, Rza müəllim belə bir işin həyata keçirilməsinə etiraz etməmişdir.

Əslində Rza müəllim haqqında yazmaq mənə görə çox rahatdır. Çünki 30 ildən bir qədər də artıqdır ki, onu tanıyı­ram. Bu illər bir-birimizi yaxşı tanımaq üçün həm də bizi bir çox sınaqlardan keçirib. Əvvəldə qeyd etmişdim ki, Rza müəl­lim çox təvazökar insandır. Əlavə etməliyəm ki, onu sə­ciy­yələndirən bu keyfiyyəti onun sadə və səmimi bir insan olmasına dayanıqlıdır. **Yanılmarıq desək ki, səmimiyyət insa­nın zatından gəlir və insanın nəcib xislətli olduğunu əsaslan­dırır.** Əlbəttə, doğulduğu mühitin, böyüdüyü şəraitin və əhatə olunduğu çevrənin onun insan kimi formalaşmasına təsiri olduğunu da qaçırmamalıyıq. Digər tərəfdən etiraf etməliyəm ki, Rza müəllim təvazökar və səmimi olduğu qədər də ciddi adamdır. Bu onun həm məşğul olduğu sahəyə, həm də əhatə olunduğu həmkarlarına münasibətini müəyyənləşdirən prin­sipial mövqeyidir. Yəni digər rakursdan baxdıqda Rza müəl­lim konkret mövqeyi olan ciddi bir elm adamıdır.

Elə bir situativlik qeydə alınmaz ki, Rza müəllim ona müraciət edən şəxsi nigaran saxlasın. Hər nə vasitə ilə olursa-olsun ona yardım etməyə səy göstərəcək. Şübhəsiz, imkan da­xilində olanları “öz hesabına” həll edəcək, nüfuz edə bilmə­diklərinin isə həlli yollarını aramağa çalışacaq. Hər şey bir qırağa, təkcə bu xüsusiyyəti Rza müəllimin böyük ürək sahibi olduğunu anlamağımıza imkan yaradır.

Rza müəllimin belə bir səciyyəvi xeyirxahlığı da var ki, lazım olan anında yoldaşa kömək əlini uzadır. Əslində bu onunçün mənəvi ölçüdür və təəssüflər olsun ki, belə “ölçü ilə” problemlərə müdaxilə edənlər indi “təkəm-seyrək”dir. (Gəlin belə insanları sayğı və diqqətdən kənarda qoymayaq!). Elə Rza müəllimlə ilişgəli bu xüsusiyyətinə rəğmən bir təəssüratımı bö­­lüşmək istəyirəm. Elmi işimin müdafiə mərhələsinin baş­lan­­masına lap az vaxt, yəni yarım saat qalırdı. Professor Sey­fəddin Qəniyev mövzumla bağlı SMOMPK məcmuəsi ilə ta­nışlığımın nə durumda olduğunu soruşdu və ardınca vurğuladı ki, bax haa, bu ətrafda sənə sualım ola bilər! Elə Seyfəddin müəllimdən yenicə uzaqlaşmışdım ki, nəzərlərim dəhlizdə gə­zişən Rza müəllimi çəkdi. Onun bu mövzuda daha məlumatlı olduğunu bildiyim üçün tez Rza müəllimə yaxınlaşdım. Mə­lumatın səhihliyini müəyyənləşdirmək üçün ondan yardım istədim. Darıxdırıcı məqam idi və o anda Rza müəllimin mə­sə­ləyə nə cür müdaxilə edəcəyinə, doğrusu konsentrə oluna bil­mirdim. Çünki əhvalından onun o anda mənə konkret bir şey söyləmək iqtidarında olmadığını anlamışdım. Amma dəhliz boyu gəzişə-gəzişə nəyisə yadına salmağa çalışdığını da sezmişdim. Vəziyyət elə belə də qaldı. Mənə elə gəldi ki, elə belə də qalacaq. İşi belə görüb Rza müəllimdən aralandım. Məsəl var: “Deyir sən saydığını say, gör fələk nə sayır”. Sən demə Rza müəllim elə dəhlizdə “var-gəl” edərkən bu işə əlac tapıb. Mən müdafiə otağına istiqa­mətlənən pilləkənləri qalx­mamış (vaxtın darlığına baxmaya­raq) heç bilmədim Rza müəl­lim nə vaxt açarı götürdü, necə seyfi açdı… və onda çevrildim ki, əlində SMOMPK mənə səs­ləndi: “Atəş gəl. Sən istə­yən məlumatı tapmışam”. Lazım olan məlumatı yerli-yataqlı ondan alıb müdafiə otağına yol­landım. Şübhəsiz, Seyfəddin müəllimin mənə ünvanladığı suala bir təhər cavab tapıb “çu­lumu sudan çıxara biləcək­dim”. Amma deməliyəm ki, Rza müəllimin ekstremal vəziy­yətdə, yəni elə məqamında mənə etdiyi bu kiçik xeyirxahlığı müdafiə prosesində böyük dəstək kimi mənim karıma gəldi. 70 yaşlı insanın bir gənc çevik­­liyi ilə, həm də vaxt itirmədən məsələyə əmcan çəkməsi doğ­ru­­su mə­nə maraqlı gəldi. Və bir daha əmin oldum ki, xe­yir­xahlıq Rza müəllim üçün ötəri hiss deyil, bu onun xislə­tin­dən gəlir, bu onun “alın yazısı”dır. Peşəsinə münasibətinə gə­lincə sözsüz ki, burada da Rza müəllim əksər həmkarlarına nü­­munə ola biləcək davranış və bu yönümlü stereotiplərə yi­yə­­­lən­məsinə rəğmən seçilmək­dədir. Bir məqamı ayrıca vurğulamaq istəyirəm ki, özüm də daxil olmaqla (həm də tanışlığım olduğu ətrafı nəzərdə tutmaqla) indi tədqiqatçılar tədqiqatları tələb etsə belə arxivlərdə işləməyə o qədər də əhəmiyyət vermirlər. Əs­lində bu çox mühüm məsələdir və diqqətdən kənarda qalma­malıdır. Məsələ ondadır ki, Rza müəllim indiyə qədər bütün araşdırmalarını arxiv çalış­ma­la­rı­na üstünlük verməklə apar­mış­dır. Uğurlu nəticələr əldə etsə də, deməliyəm ki, bu me­todla işləməsi hərdən onun səhhətinə fəsadlar da gətirmişdir. Yaxşı yadımdadır, bir mövsum Rza müəl­lim arxivdə o müd­dətdə çalışmışdır ki, tozlu mənbə­lər­dən gözünə infeksiya da düşmüşdü. Həmin ili Rza müəllim uzun müddət gözlərindən müalicə aldı. Hətta mən ona (şüb­hə­siz səhhətinə görə) daha arxivə getməməyi tövsiyə etdim. Ma­raq­­lıdır ki, səhhəti yax­şılaşan kimi, o, yenidən bu metodla iş­lə­­məyə da­vam etdi. Sözümün canı odur ki, Rza müəllim araş­dır­malarına canını qoyur. Yeri düşəndə bu iş üçün sağlam­lı­ğını belə əsirgəmir. Bu da onun göstəricisidir ki, Rza müəllim Folklor işinə haqq işi, milli mücadilə işi olaraq yanaşır. Heç şübhəsiz, belə bir mövqeyi amalca onu özündən əvvəl bu iş uğrunda mücadilə aparmış sələflərinə yaxınlaşdıra bilmişdir.

Ümumilikdə götürsək, Rza müəllimin şəxsiyyətində elə keyfiyyətlər təmərküzləşmişdir ki, buna müqabil müasiri olduğu həmkarları ona “əlahiddə” hörmət bəsləyirlər. Dedik­lərimə sadəcə onu əlavə edə bilərəm ki, bunu özlərinə örnək bilənlər qoy özləri nə zamansa belə bir örnəyə çevrilməyi bacarsınlar.

Rza müəllimə nə arzulaya bilərəm?!

Birmənalı olaraq ömrünün bu çağında ona ilk növbədə cansağlığı arzulayıram! Qoy salamat və sağlam qalsın ki, Rza müəllim xeyirxah işlərini də davam etdirə bilsin. Rza müəl­lim, 70 yaşınız mübarək! 71-iniz xeyirli gəlsin! 80-i, 90-ı… və ardınca... Tanrı sizə nə qədər illər bəxş edəcəksə o illəri də be­ləcə, yəni nikbin, gümrah və əminamanlıq şəraitində qarşılayıb, yola salasınız. Bu minvalla, yenicə qovuşduğunuz “Yubiley ili”niz mübarək!

***19 fevral 2015***

**YUBİLEY TƏDBİRİNDƏN GÖRÜNTÜLƏR**



**BAŞLIQLAR**

Tərtibçidən 3

Filologiya üzrə fəlsəfə doktoru, dosent Rza Xəlilovun

70 illiyinə həsr olunmuş yubiley tədbiri 4

Paşa Əfəndiyev. Rza müəllim 29

Mahmud Allahmanlı. Folklorşünas Rza Xəlilov 33

Ramil Əliyev. Əziz dostum Rzaya 42

Seyfəddin Rzasoy. Dünyamızı bəzəyən insan............44

Ağaverdi Xəlilov. Dəyərli ziyalı və gözəl insan 46

İslam Sadıq. Düşündüklərimiz düz çıxdı 50

Tahir Orucov. Gözəl alim, qayğıkeş insan 52

Mətanət Yaqubqızı. Xeyirxahlıq mücəssəməsi 58

Qalib Sayılov. İnsanin sərvəti öz şəxsiyyəti olmalıdı .60

Şakir Albalıyev. Ağırçəkili sayılıb-seçilən kişi 63

Tacir Səmimi. Rza müəllim 67

Ülkər Əliyeva. Dəyərli insan 68

Atəş Əhmədli. Yubiley yaşın mübarək 69

Yubiley tədbirindən görüntülər 73

**Rza Xəlilov- 70.**

Bakı, “Elm və təhsil”, 2015.

Nəşriyyat direktoru:

**Nadir Məmmədli**

Nəşriyyat redaktoru:

**Sönməz Abbaslı**

Kompyuterdə yığdı:

**Ruhəngiz Əlihüseynova**

Kompyuter tərtibçisi və

texniki redaktoru:

**Aygün Balayeva**

Kağız formatı: 60X84 1/32

Mətbəə kağızı:№1

Həcmi: 84 səh.

Tirajı: 300

Kitab Azərbaycan MEA Folklor İnstitutunun

Redaksiya-nəşr bölməsində yığılmış, səhifələnmiş,

“Elm və təhsil” NPM-də ofset üsulu ilə

hazır deopozitivlərdən çap olunmuşdur.